정조 14년 · 목
平安監司沈頤之狀啓以爲未錄啓中可合傳輕者十八名獄理情犯不無然疑之端方具文案仰請攸司之稟處一分可疑之類更有疏放之命矣參請恕法更爲疏釋者六名情法無疑者十二名開錄于後竝令該曹稟處江界李正燁事傷處無非要害項折係是速死看證無非目見卞質俱爲明的而狼藉行凶諉之於昏醉畢竟致命歸之於顚踣者萬萬痛惡嚴訊取服實合獄體龍岡金奉八事被踢腎阜不能運動頓成應臨死之言丁寧如此奉八更有何發明之端臥置房中殺狗救療已露恐怯之狀被兄打鬢仍又逃避難掩毆踢之跡而要害傷處謂之死者之醉顚踢蹴痕損歸之禾靑里扶執者萬萬痛惋加刑得情似合獄體祥原權順三事肋脇傷痕明是被踢看證諸招亦皆有據毆打市中之不足及於室中當日之不足至於翌日致命不踰三日此非一時酒使可知前日嫌端償命之律渠何敢掉免嚴刑得情實合獄體咸從李龍采事覆檢狀中透膜肉闊皮捲血癊口開手握等形症明是被刺實因之斷以被刺十分無疑世爀之於龍采常時旣無恩怨當日亦不爭鬨而見其沈醉扶護歸家雖以醉漢之心有何可怒而特以入廚破鼎爲主人者防塞不許之故惡其拂意隨手所執終至行凶原其本則雖由於酒論其罪則自犯於殺變爲龍采者固當反躬自怨請死不暇而始則以抽刀切肉互相勸飮等語託辭粧撰殆若自處以喪性之人終則以忽地剚腹之說極口張皇隱然推諉於自傷之科者極爲兇狡不可以無宿嫌無公證遽議於證案昭著之後各別嚴訊期於取服似合獄體雲山安如坤事李義蕃之額骨破碎傷處狼藉如坤之乘憤用椎渠供丁寧假使如坤不勝霎時批頰之憤卽地相毆邂逅致斃償命之律已不可逭況於經宿之後誘致街路亂打致命究厥情狀萬萬凶慘嚴刑取服卽爲施法似合獄體平壤朴中興事至親孀婦受賂行媒罪關悖倫不還賂物打殺錢主亦極兇獰究厥心腸何所不爲緊重傷痕狼藉於脊背行凶始末自服於檢庭忽於同推之時推諉於不當之人者萬萬痛惋各別嚴刑亟施償命之律實合獄體同府康▣男事肉拆骨露頭顱之傷痕緊重採松被石屍親之目見丁寧而▣男之檢前逃躱諸族之相議私和其行凶實狀綻露無餘及其現捉之後乃敢以爲父復讎無根之事做出其母生前之言要自歸於復讎勿問之科者尤爲痛惡嚴加刑訊取服償命實合獄體同府金正宅事傷處若是緊重犯者無辭直招則不待看證獄已具矣以其凶狡之心一招卽服謂以過飮泥醉因戲成鬪隱然自歸於非故伊眚之科者尤爲巧惡嚴刑得情期於償命似合獄體寧邊車得祿事腰眠要害之處傷痕堅紫屈赤親族之間證質明白以其失牛憤恚之心毒打猛踼勢所必至而旣不能執捉眞贜招挈朋類結縛毆踼半日之頃有此殺越之慘萬萬痛惡各別嚴刑期於得情寧邊安以卜事李孝卜請援以卜作此殺孌始也踢打終焉假縊決非孝卜之獨辦其終始主張設計行凶明知以卜所爲也勢成殺變掩覆無計至有勒縊服砒等語誠極痛惡嚴刑得情似合獄體嘉山李天秋金同事杵打不快繼用棒毆破頭不足兼施結縛天秋金同迭手滾打俱極獰毒行檢之時特以犯手之先於金同天秋爲正犯而慫慂迷劣之漢冒犯殺越之罪隱然自脫者金同之計尤爲凶頑天秋之聽人犯罪雖甚痛惋金同之替人償死事極非理區區愚見不可以受嗾之天秋爲罪魁似當以誘使之金同爲正犯別加嚴訊取服償命斷不可已德川李才京事倡夫卽人之所賤達巖者蔑視才京至有向父母發辱之擧雖無前日之嫌怨可知當時之含憤腎囊乃要害之處小腹卽虛怯之地不過數時遽至致命被傷緊重可以推知踢殺一款旣已箇箇承服敢以死中求生之計做出醉裏相戲之說隱然自歸於無知妄作之計亦有奸情嚴刑得情期於償命斷不可已敎曰其中江界囚李正燁之獄狼藉無可疑而其子負去其父之際失足仆地䐉右觸石作孔云被打傷處固非一二處而䐉坼或爲添病之端乎卿其後同推時令該府使出意見査問仍以邑中輿論各別詳探論理報來後狀聞龍罔囚金奉八之獄不過因醉相鬪而鬧端起於死者死者生時酗酒鬪閧自是伎倆觀於文案所在供招亦可推知渠之死渠之自取設令奉八有足踢之擧一次揮踢豈至於殺死乎渠常溺於酒作一糠塊腸肚不完遇踢卽斃亦非渠自取乎且考屍帳則痕損只是肚下一庫而無微堅堅硬等語如非檢案之疏漏亦屬執疑之一端似此可生不可生之獄皆傳生典況此獄之尤可傳生乎奉八特放檢案疏漏委折卿其査處祥原囚權順三之獄肩胛肐肘與右眉上左膝上皮損而色黯俱謂之微堅則傷處無一分可疑然死者醉打者醉由於因醉鬪閧似無別般用意之跡觀於順三妻全女之供渠與死者曾有私奸云而甚至曰本夫奸夫所重雖別情分則一也云爾則順三雖甚痴殘亦豈全然無憤嫉之心平時齎憤乘醉毒打固不是異事若使順三有一分血氣而直殺奸夫其罪豈至於一律乎且以干犯言之守元洸德等之果不犯手亦無明證然則正犯未必全歸於順三檢官結語甚精詳以此以彼順三可生順三特放咸從囚李龍采之獄泥醉之中不卞人鬼以刃向人因以致命不但情或可原過誤之律於渠近之他道似此之囚亦傳生科龍采特放雲山囚安如坤之獄設令不堪義蕃批渠頰之憤直前向打竟使義蕃致斃則無論器仗之扇與椎義蕃之死由於如坤如坤於此亦不敢發明自初檢至今同推一辭自服語到渠兄如峀與渠姪起男爲之極口分疏渠必自當之不已足可見良心之不泯比之大丘徐膺福兄弟推死不可同日而語孰云嶺南鄒魯之卿關西弓馬之方乎嶺南之恥關西能洗之以朝家一視諸道之意誠不覺爲之怡然同氣間推死者本情之當宥而多般持難者出於重倫常之意則今於如坤本情之不當宥者別施屈法之典豈不爲風化之一助乎如坤特爲減死放送渠兄如峀則果然無犯與否固無論設使眞箇無犯渠於此獄若曰共犯云爾則渠弟之死可以救矣且以渠之避死趨生之利害言之渠雖自當而替擔亦自有隣里鄕黨之公是非則豈不以渠爲善人而衆口齊聲訟渠冤而稱渠賢乎如渠癡頑又或念不及此至於本事干犯自有渠弟難掩之跡則干證指告在於渠弟必不在於渠渠之生亦不難知則渠敢獨拔渠足不恤渠弟之死如渠凶悖之漢殺亦無惜除尋常各別嚴刑次次準三次仍定道內苦役俾遐陬民俗知有人倫平壤囚朴中興之獄至親孀婦受賂欲賣於他人其罪萬可殺其心亦萬可殺本犯之外又犯殺獄萬萬可殺嚴飭訊推斯速捧結案斷不可已然法律雖重倫綱尤重渠旣被縛於人而渠子來救解之也渠子向縛者極力猛打卽天理人情之所當然若猛打也則洸獜之死由於學良若不猛打也則洸獜之死由於中興爲其子見其父之被縛命在於頃刻而不猛打寧有如許倫理乎否則此獄下手重當以學良論觀此招供學良萬可殺之罪反有浮於中興供中牛鞭一打之說不可但以雍容言於是乎倫理滅絕卿其捉致營庭先從學良箇箇嚴訊直捧正犯遲晩仍又具格捧招以聞法律比倫綱猶屬第二件事以此處分頒之道內使貿貿之俗知有父父子子之倫同府囚康▣男之獄無一分可疑之端旣曰復讎云爾則言之虛實姑無論爲檢官道伯者一番覈其虛與實之何居卽重倫理之一端檢狀之無槪及道題之無提到者極甚未妥所謂渠母生前云云渠言雖不足取信旣有金京德諸人又或有▣男親屬及隣里何至於不爲究覈乎此一款各別詳覈後枚擧報該曹以爲稟處之地同府囚金正宅之獄一言而蔽之曰戲劇也過誤也無情中無情渠自初招自願償命且觀起鬧之端卽不過相好而相謔彼以道里介欲打而追至門外則此以古密介轉身而捍其勢竟至誤撞要害此而成獄其可曰有欽恤之政乎正宅特放寧邊囚車得祿之獄渠以失牛之漢聞里人捉牛賊執置速來見之之說則渠之往見勢也又聞如此賊漢何以緩縛之說而渠之緊縛又勢也旣縛而見傍人之打之渠又助打勢也勢也牛賊之死死於右三漢可謂不死於得祿設令得祿眞箇縛而打之至於殺傷法文內家入之盜殺無償命此獄或似近之眞贓有無雖曰不分明隣人也傍人也皆云竊渠牛之漢則渠亦人耳寧或無一言答應之理乎得祿優可傳生得祿放同府囚安以卜之獄諺所謂隣妬拔劍卽此獄準備之語昔在先朝己酉鍾城人有打其弟妻之奸夫至於以繩絞殺而其時判付引卽其所竝殺者勿論之文特命減死遠配此豈非可引之例乎以卜放送嘉山囚李天秋金同之獄天秋手犯而當前打金同指揮而從後打前伯以手犯爲元犯時伯以指揮爲元犯兩者之間孰果爲當刑曹諸堂取考文案卽爲論理草記德川囚李才京之獄才京倡夫也達巖馬徒也同隨遊街之行着處笙歌有時醉戲擾擾耍耍地捉臂踢肩不害爲同伴相好之情而那知樂甕風入翫景反爲殺景乎蔽一言曰戲殺也邂逅殺也此時此囚宜置生科才京特放以此判付令政院下諭○刑曹啓言因嘉山囚李天秋金同之獄有論理草記之命矣金同之心懷宿憾指嗾同伴致有殺越之變德奉一縷未絕之前又加棒打卽地致死當初造謀畢竟結果皆出於金同之殺心論其情犯焉逭首惡之律前道臣之不分首從許久同推未兔一獄兩犯之失時道臣之捨隨從之天秋論指使之金同者儘有意見金同依狀請更加嚴訊期於取服之意請分付道臣敎以換定未知其十分襯當而一獄兩犯亦甚不可更令道伯詳加究理卽爲指一狀聞○平安監司沈頤之狀啓以爲安州囚推罪人金晶一獄事待該牧使論報登聞之意已爲馳啓安州牧使朴宗甲牒呈聚會邑中鄕任吏校之稍解事理者反覆詢問則諸人所說皆以晶一爲曖昧無一人異辭諸人之所陳固未必爲準而人情之憐悶則可見矣且文案中晶一手打安同終無明白立證者要之爲䵝昧難明之案則邑人之因憐生疑多般爲說亦無所怪苟求其本則未嘗無可恕之端云矣謹此枚擧馳啓敎曰安州囚金晶一事觀於該牧採陳輿論之報邑人之一辭訟其瞹昧之冤者晶一本情之容有可恕據此足決邑報所謂因憐生疑云云亦可謂覷得眞境疑輕之典何必持難令該牧使嚴刑放送事令該曹卽爲分付道臣又狀啓以爲江東韓必周江界李宗大李采云李正燁龍罔宋壽殷中和林景柱等獄事撮邑牒開錄尾陳愚見龍罔金奉八當初檢案之疏漏事極駭然兩檢刑吏從重嚴治初檢官本縣兼任三和前前府使申大偀覆檢官咸從前前府使金聖和等罪狀請令該曺稟處江東韓必周事推官江東縣監李遇濟三登縣令柳相亮牒呈必周身當初寒尙未授衣被酒歸來向毋詰寒衣之遲滯自言欲自裁拔刀出門見積粟邊有一䵩黑之物認以枯木與鬼物揮刀刺之乃朔不也朔不間多乞食於渠心常矜憐豈有刺殺之理云雖非宿嫌爲酒所使殺人若是狼藉已難容恕其母之前抽刀肆惡大關倫常不可以常漢無識有所闊略江界李宗大事推官江界府使閔義爀渭原郡守李栢然牒呈田女之死在於宗大父子宗大雖卽變辭究其獄情當爲元犯第殺妻投屍江中白晝大村無人逢着此是疑晦之一端田女性本悍惡不知舅尊肆惡於前至裂破衣衾舅欲誡飭薄施毆打女反詬罵宗大以籬木打之出一時憤頭舅婦夫妻之間設或犯手豈有限死毆打投江中之理乎厥女乘憤自投江水不是異事云宗大毆打雖非處置之得當亦非無故而下手然毆痕狼藉投屍丁寧不可以推官穿鑿傳會之說遽議惟輕同府李采云事采云以其奪妻改適常憤於義妻父太己因太己之先下手舊憾新憤一時層激足踼要害繼以木器猛打胸膛當下致命數十次同推之際一辭遲晩太己旣嫁義女勒捧休書欲爲改適死固無足惜然采云之恣意行凶焉逭三尺之法同府李正燁事推官江界府使閔義爀渭原郡守李栢然牒呈銀先之子若見其父折項低垂則何無一言詰問於正燁及蔡奉才乎其扶護出門昏暮險路失足仆地頭臚孔穿出血狼藉至於路上灸綿過數時轉入京得家翌朝負去渠家云則近十里地觸風添病其勢無怪云扶往京得家致命於還家後其間恰過一日以折項立死之證延一日如縷之息事極疑怪然其子背負墜跌至於殞絕亦不近理此等之獄不可遽議傳生龍罔宋壽殷事推官龍罔縣令柳耕三和府使閔光升牒呈北者被刺之時爲父母者雖在蒼黃宜有報復之心反使壽殷縫其瘡口過一日後始乃收縳者論以情理太涉慢忽奪取器仗執爲眞贓固宜先爲乃於夜深後北者外叔金景浩搜出漬血無柄之刀於壽殷家簟下云者不無然疑之端壽殷若以此刀刺人則投之野外可也何爲藏置於簟下旣去其難拔之刀柄則漬血亦何不洗滌乎看證贊興之招旣曰無所見無所聞而至於閱月滯囚屢被嚴訊之後始乃只聞北者父母叱責壽殷之說而已元無目見之事云看證亦不可謂之明白云推官所論不過外面疑似之說犯者情跡乃是眞的難脫之案不可遽議傳生中和林景柱事天石則三十壯夫景柱則六十老物以年壯之人被打於年老之人似無是理景柱與天石鬪閧不過錢兩請貸旣無宿嫌打豈必殺然傷痕則頂心腸肚俱係要害參看則德采漢周明有證質獄理到此無可原之路敎曰江東韓必周事推官意見旣有所據泥醉不辨人鬼證左昭然至於家間不順之事卽本犯外別罪而亦與不醉差間考律不在應死之科江界李宗大事舅殺婦杖配夫殺妻而非擅殺者杖百此獄特以用意下手之絕悖今番審理不得宥釋觀此推官報辭抑足爲以備一說之資道啓中雖非處置之得當亦非無故而下手云者營邑論列別無大叚參差謂之非故殺可也謂之自投亦似近之同府李采云事采云之所犯自所犯太己之無據自無據太己所爲如彼其無據則血性男子憤頭所犯難望其雍容況先下手者太己此非賊反荷杖乎采云亦人耳奪妻改適而使之無一言決非常情所出値今太霈此不原恕貿貿之地失妻漢踵相接也渠之宥與不宥有關於風化邊償命之不如法自有涇渭之別同府李正燁事其子扶護出門之際夜昏路險失足而仆地頭䐉穿缺以致出血狼藉觸風添病云爾則此獄固可疑也如在尋常審理理宜更査酌處而執疑之端起疑之論大槪俱有所當則朝家於此何必靳持龍罔宋壽殷事推官三條疑端未知其十分信然然此獄無一人參證設令所犯眞箇有之無證之獄悉付寬恕秩本犯眞僞非所可論中和林景柱事打者景柱也垂死老物被打者天石也壯年勇夫揆以强弱之分老毆少老漢得生甚可疑也況天石之醉不省事昭載詞案且其景柱之驅入溝中之際渠於醉裏不怕不辨自觸自顚至於重傷勢所必至然則渠之死由於渠也雖使景柱略有犯手似此之獄此時豈可膠守常憲乎必周宗大壽殷等嚴刑次次準三次放送采云正燁景柱等刑推一次放送事回諭又狀啓以爲依下敎平壤囚朴學良嚴訊後依例考覆遲晩取招仍爲親問則以爲戊申年二月初九日見李洸麟金民國等縳打渠父不勝憤痛先以所把牛鞭一打民國又打洸麟憤怒轉激果復毒打則洸麟仍仆不計脊背脇手毆足踢不啻屢次牛鞭一打之說實出畏死之心不料渠之脫免自歸渠父之爲元犯洸麟之死專由於渠初覆檢時渠則漫漶納招渠父則終始發明者要爲父子竝生之計也惟願速死以活父命云矣請令該曹照法勘斷敎曰前此判下之換定元犯捨却已輸款之渠父另訊於渠使之直捧結案出於重倫綱也觀此渠供渠之自初吞吐非推諉於渠父卽因渠父替當而然聞此不覺爲之憫惻大抵下手重用意緊者渠也然見其父之被縛垂死之狀而不打縳之者是豈人理乎不打爲罪打豈至於償死況考之律文似此情犯應在原恕之科朴中興學良等放送事回諭又狀啓以爲嘉山囚李天秋元犯襯當與否詳査狀聞事命下矣天秋之事終有疑怪難測者殺人償命蠢愚無不畏法頭顱破傷童稚皆知立斃則事不干渠甘聽人言無難行凶自抵極罪揆以常情必無是理然則天秋或有私怨於德奉而推諉於金同以爲圖生之計今於年久生奸之後他無可覈之端而以今獄情論之則天秋毆殺之擧專爲金同之地而天秋之爲元犯金同之爲次律終未知其十分的確愚迷之見與前無異更令該曹稟處○刑曹啓言斷獄之體必以造惡爲重下手爲輕故臣等以時道臣之換定元犯謂有意見者以此今於更加究理之後道臣論列尤爲詳盡臣等迷見亦與前無異金同另加嚴訊取服之意請分付通臣敎曰李天秋金同之間元犯次犯前伯時伯之所見各異無異於一獄兩犯時伯意見設或稍勝遠外奸情無以覷知則今此時伯說之稍勝安知非時伯則善於辭令而文牒亦曉暢故獄情隨以變換乎然則旣定之元犯到今換定極爲重難況値今大霈似此疑輕之案不必枉費精力於放仍之際兩漢嚴刑放送又啓言卽接平安監司沈頤之移文則康乭男做出復讎之說以爲圖生之計故有文致死之狀少無隱諱檢遲納招之際自證明白而其父準昌之染疾身故乃在有文流離之後諸康之招隣里之證如出一口所謂復讎自歸承款更加嚴訊期於取服敎曰更令推官別出意見反復於貌稽言聽之際如得一分疑端卽爲論理報來後狀聞後稟處後仍卽決放俾免獨漏之歎事分付○平安監司沈頤之狀啓以爲主推官平壤庶尹趙鎭明同推官順安縣監趙厚鎭牒呈平壤府殺獄罪人康▣男處特敎辭意詳細曉諭則▣男所招與前無異其貌至朴其言至鈍而檢遲平問之下以打殺節次直招承款旣雪父讎雖死無恨等語一直不變有文之與準昌同閈久矣未知平日或有雌黃是非之事而▣男之母不過村閭間迷劣女人不識一讎字不可容易加人而以向前云云之言或有所說到者▣男聞之認以爲眞箇殺父之讎有此行凶之事此乃臆料之說而反覆思惟實非推官所敢擅斷爲辭若就檢推之狀論其情跡之疑則執憲黃建五初檢招曰有文之頭傷雖甚狼藉若加調攝則終似無慮之意告于官家則被傷之不至深重似可推知而及其扶歸之際不無引風添疾之慮檢官結語曰▣男迨城中醉歸之路見有文採松之狀勃然起怒躍然登山有文之木椎纔發▣男之石塊甚猛爲辭然則有文之先手便是自取▣男之毒打出於酒使此不足爲重囚必生之端第此敷陳恭俟該曹稟處敎以獄情則無論如此如彼事關宥旨前事中原赦令死律亦在應赦之科然則此輩自在己宥秩反覆靳持不決殊非重赦令之義令道伯卽爲減死刑放事回諭○忠淸監司鄭存中狀啓以爲袛受有旨道內錄啓重囚中可合參量者從所見狀聞計料緣由己爲馳啓而連山徐德必槐山趙學誠淸州李漢培等三名參情議犯容有可原故條列開錄于後殺獄錄啓罪人中瑞山韓成寬洪州崔金伊公州驛婢貴丹金允得李老郞頭鎭川金戊得朴思晦連山崔玉函報恩宋禹圭藍浦金應宗淸州崔武長葉六月金木川閔百信淸風金時奉稷山金鼎錫牙山曹命興忠州金福同文義崔得龍等十八名結案重囚公州在囚李圭錫李亨䎘僧正一等三名各鎭在囚賊漢忠州鎭林天己池云行朴太三金卜只金於屯金公州鎭朴道奉朴得孫金日贊魯光千田大水崔先昌淸州鎭李卜三金光才洪州鎭白大成金春得張漢得李萬先白大成妻等十八名及前監司臣權▣在任時密啓罪人崔德敎等則仍前牢囚殺獄未錄啓罪人則自臣營直爲疏放連山徐德必事刑曹獻議曰聽訟先論長幼後聽曲直云而伊時日貴醉忿如山猝執岳只之髮大鬪小房之內岳只回避不得使其子德必結縛可見其滾急難處之狀事到此境徒以姨夫之尊不思衛父之道則人子道理果如何哉今此長幼等說恐不襯當於此獄所謂看證只有梁女其言曰岳只日貴滾鬪之際岳只使德必縳日貴德必以帶縳渠責其無禮德必毋解縳云德必手犯之狀初無納供不可以脊背傷痕遽歸之德必第見父母騈囚肆然逃避迹其處心狗彘不若今以德必代其父而償其命於法少無所失於渠死亦無恨然正犯之追後換定不能無疑槐山趙學誠事大抵此獄鄭元世致命在於辜限後第七日而其女染痛其妻繼死此所以學誠之藉口抵賴終始不服者也頃於營庭更査之時屍親初供猶守前說及夫再問乃曰症勢之眞僞無以的知未瑩之時氣豈可專信云云怯於嚴問强爲變招而其所爲說終甚糢糊然初頭懸灌之擧殊異毆打今當疏蕩之日合有商量之道淸州李漢培事蓋此漢培件里金李中大滾做一團殺崔春反於人所共知之中則此獄元犯必是三漢中一也方中大之未捉也庶或有隱情之可覈及夫現捉其供亦如件里金件里金屢被刑訊大耐痛楚或不無陰護漢培之慮至於中大則初受刑杖按住不得庶或卽地輸款而末梢究竟與件里金如印一本再査營庭疑案未定治獄不嚴臣實自訟捨此兩漢憑覈無處件里金中大所當更請囚訊而旣經刑配放釋屬耳揆以法意亦不可如是頻複姑從輕典未知何如敎曰連山囚徐德必槐山囚趙學誠淸州囚李漢培等獄卿之參以己見狀請惟輕者俱可謂各有所據德必則見其父母之騈囚不惟不自現反又走匿本情之出於癡怯姑無論特念扶倫常敦風敎之意年前曹讞之換定元犯也雖從獄官之請而與律文中指使共犯之斷例更合有商量處且見卿啓法理卽然豈或持難乎學誠則當初判付已示然疑之意而辜限加用雖曰法文無論京外曾不一番援用若或因此創行則今後當次次援例加用殆無定限律之以古人子時刻前後區別之文終非容易議到處特以學誠之殺越情節至爲慘毒故姑依大臣之獻議而朝家之不欲闊狹斷斷出於開荆棘之深長慮況學誠之毆打卽是手足而廿日之限過已久矣成獄償命斷非可論卿之論列際又如此漢培則班族之蔑法推刷奴婢之背主橫叛俱係國綱自有當律至於此獄漢培之於春石輩當初許贖時一箇卜年籍使見漏旣曰范睢之佯死則不妨子產之見欺又況春石之異母兄何關於渠而公囑鎭差私囚家廊一單身之拘縶二健漢之守直未知下得何許酷刑而至使數日前無病之人燈致三宿內致命之擧乎興卜之目覩死者之傳道姑捨是京位之侵虐前旣落空中大之供招末乃吐實則春反一死漢培當之償命之律渠安敢容喙但考之屍帳參以各招則縳杖之說已成斷案而臀膞旣無縳痕臂腿又沒杖損跡其殺越根因專由腎囊蹴踼而中大輩云云雖或歸之於掩諱興卜之目覩死者之傳道在所當信而亦皆不以蹴踼爲言則畢竟腎囊之蹴踢伊誰爲之實因則如彼而干證則如此此將如何決折乎毋論縳杖死蹴踢死漢培情跡誠可謂殺無赦而其所疑晦終未覷破此際卿之論說甚覺犂然德必學誠漢培等在囚地方官處卽爲分付使之曉諭判付辭意後放送瑞山囚韓成寬之獄破骨辜限旣在五十日則二十日辜限若無容更議第金哲萬致命傷在額角額角係是必死處過不得十日者若使成寬以牛骨毒打至於肉綻骨露則豈有拖至二十一日之久乎且況牛骨云云見於卜尙賣山之招而卜尙爲父之心宜無所不用其極賣山卽亦死者之異姓至親則不可謂之公證毆打時賣山旣曰目覩又曰背負而器仗則不之現納所謂牛骨自在落空大抵成寬年纔十七尙在總角則其癡騃無知不言可想哲萬縱曰常漢成寬縱曰兩班哲萬健而成寬孱哲萬豈有低首受打之理乎傷處如或大叚出入死生則辜限內捉囚自是法例豈有本倅還官之日笞治放釋之擧乎因渠致命之招固知粧撰乘醉仆石之供容或無怪額角必死之處旣過日子牛骨毒打之證又沒下落謂之由我則可歸之故殺則不可十一年滯囚屢百次刑訊足以懲勵成寬特爲放送洪州囚崔金伊之獄由前則强劫由後則毆殺二罪俱發一律惟均特因奄暹死而毆殺之獄方張德萬還而强劫之事寢息故其所成案捨强劫而取毆殺旣欲捨强劫而取毆殺則當從毆殺邊細加繙閱而取考前後文案則初覆檢實因有曰毆曰踢之各異者已涉疑端雖以傷處歸重者言之初檢結辭只云腎岸之微靑微浮微堅覆檢結辭亦云腎根之微浮微堅而無微靑二字仍又別致意於口中血出鼻竅血痕毆與踢雖曰相近其痕之橫斜方圓分寸大小各有區別則初檢屍帳惟曰橫長覆檢屍帳亦惟曰橫長兩檢官之於執定實因其毆其踢之不能明白覷破可知也前後推査以爲洪成贊則從其後膝蹴結縳崔金伊則從其前足踢胸膛云云而又以腎岸損痕之屬于仰面指而爲證執定致命傷而所謂腎岸損痕不曰圍圓而只曰橫長者有不可以被踢痕損論無論毆與踢致命傷非紫黯卽紫赤非紫赤卽靑紫而又必以血癊堅硬爲歸至於此獄損痕不過曰微靑微浮微堅一微字猶可使人起疑況三微字乎且以事理推之所謂崔金伊積費心力設計作黨劫來奄暹之女方且如得奇貨則當其奄暹夫妻之來也其意專在於捨不得德萬防遮其牽出而防遮之際自成滾鬪而已豈有一邊奪其女擬結好緣一邊殺其翁便成讎冤之理乎若如是論斷則起疑者必曰金伊若不緊踢奄暹何至四日內致命云云而此有不然者方奄暹之來索德萬金伊之防遮德萬也金伊求助於成贊而成贊何嘗一分顧惜於奄暹耶於是膝蹴之惟意結縳之惟意以至臟腑致損口鼻出血而腎臓內損之見於外者爲微靑微浮微堅異於外傷之紫黯靑赤堅硬者也況腎臟貼在脊膂膜中則從後蹴縳之際勢必先受其損此所以覆檢之致意於口鼻之血而終未能透得如許三昧者也況金伊之執定正犯今爲十五年之久而成贊在逃終不就捕者實有人所不知而已所獨知之眞箇犯手故也外而營邑內而秋曹每以殺獄由於强劫强劫由於金伊一金伊先著心內故千罪萬惡必以金伊爲首而夷考其事實有如是者劫奪之事不必追勘則毆殺之獄優可傅生設令金伊眞箇毆而踢之若引其父被打傷重其子殺人減死之法文而致意鄭重則金伊之七十老母重傷額角於奄暹作拏之時流血狼藉則金伊之爲母下手亦足參恕以此以彼特貸一律不至失刑金伊卽爲放送公州囚李老郞頭之獄觀於前後査案無論眞木槐木又無論一打三打原其殺死根因專由於身役密告之嫌而若兄若弟若夫若妻迭相詬辱莫卞烏之雌雄採菜之事端觸頭之擧措憤憾竝發杖縳交加三箇兄弟打成一塊特以老郞頭之先下手勢定爲元犯而其必洩欲殺之心兄與弟等耳然則此獄元犯兄亦可弟亦可何必都歸於老郞頭乎況畢竟再査之時三箇中一旣物故一又在逃雖欲的定其首與從可謂沒把捉而老郞頭之獨被訊推終乖獄體特爲放送鎭川囚金戊得之獄起鬧之本事姑捨是畢竟鬪閧在於洞里人會葬之時是日也毋論戊得與先乭乘著墦間之新醉挑起園中之宿憤互執兩䯻滾成一圈拳踢不暇接詬辱不暇答此而兄弟合其力彼以班奴助其勢勢均力敵不相上下而況且地非平地山又峓山亂石之所廉利剪木之所權枒東倒西仆左觝右觸卽必至之勢而畢竟之一生一死特幸不幸存焉其弟甲伊之前後納招頗有爲兄擔當底意其在朝家敦風之道宜有別般示意之擧戊得特爲放送鎭川朴師晦之獄檢之又檢至於四檢實因結語互自牴牾檢官之能守法禁不相通涉殊極可尙而獄情之疑晦隨檢而隨深伊時道臣雖因四檢之始得傷痕斷以成獄若又起疑而使之五檢則安知不如初覆三檢之難於執定乎雖以除草鹽水兩件事言之屢次按査雖曰落空而初從南草田轉往春覺家則的實無疑被打傷重頃刻將死之人其何以自力於房闥外尺寸之地乎若其病勢奄奄垂盡則其子其妾雖曰折穗求糧自當互相交替豈忍空其家而一時出門乎況人之氣窒自有當用藥物則方女之持往治毒之米泔水抑何故也雖以屍親招辭觀之處常被打之後不勝忿忿連三日不食期於自決云云係是初檢招辭則與末梢忘讎緩獄以後事大異且檢驗時銀釵之色初覆檢則微變三四檢則不變者亦足爲毒氣之自近而著現日久而消減之證矣處常之在南草田也見師晦之在春覺家忍死轉往至欲挽鬚者亦出於更欲一決於師晦手之意反覆此案細究事情鹽水云云安知非眞然而過疑方女不之取信乎設令渠家不儲鹽水處常旣懷更欲一決於師晦手之意則何處不得食半器鹽水乎以此以彼服毒邊較重此等獄事宜付疑輕師晦特爲放送報恩囚宋禹圭之獄苟可以粧撰圖脫也干證旣非公眼則三次扶曳之無難隱諱矣亡匿旣在越境則千里蹤跡之無難飛走矣奴子且旣在逃則諸般推諉之無難爲說矣扶曳則一向直陳蹤跡則卽地就捕推諉則半辭不及將此三者而反隅則指從萬自觸籬邊之供雖謂之眞箇事實可也且以傷處言之眉角也眼胞也腮䫪也多在左邊者殊涉可疑而此不過皮破皮磨而已而初檢之懸以微硬者到覆檢懸以柔軟則致命傷之不由於此可知至若右耳上偏皮拆長近二寸闊過一寸血汁流出處最是致命傷而不在而右大非凶身用手之所則自觸一款尤可以驗大抵禹圭兩班也從萬常漢也其在抑强扶弱之道營邑執法牢結不解而殺獄體重苟可以一分寬恕不必將强弱二字先着胸中禹圭特爲放送藍浦囚金應宗之獄因斗粟之微憤行此半夜行凶之計者觀於文案孰不曰有萬可殺之跡無一可宥之情乎年前閱此案也從司寇執法之論蓋由於求說不得而朝家於此案尋常不能放過機務之暇時或披檢看之屢回此無他翌午之睡安知非適會前夜之事亦未得贓證則牢作鐵案竟致瘐斃甚非欽恤之政設令死者眞箇被打於應宗彼死者病且醉異於常性人則死非自取而何龍湫投屍雖歸應宗之凶計此則殆近於臆逆斷之曰死者之醉奔翻滾轉以至於溺水而不自覺者也況同情者應宗之母也共犯者應宗之弟也指使之律其母當當之共犯之跡其弟下手之歇於其兄又未可明覈則此獄之疑愈久愈甚而斷疑之方雖使臯陶爲士師無出於請行罪疑惟輕之典大抵疑輕二字卽聖王之政而昭載於典謨則當此霈澤何可不遠述典謨遺訓乎應宗刑推一次放送淸州囚崔武長之獄外鎭營猾校悍卒之托以譏詗輒加縳打或致殺越之變者在在相望而此則一切反是驛漢之畏約而呼字鎭屬隨卒之捱次而立證渠校則武長當日之初無豪橫海中宿昔之積有慊憾俱可推知且生伊痛癨之說出自過去之行人而所謂行人旣未斯得況當日閧場無一公眼只武長海中及生伊而已而麰鐵持去之權必金亦在三漢過去之後則其癨痛之虛實眞僞孰見而孰傳之乎道題以爲洪哥之所傳安知非武長之呼傳云而此則又有不然者毆打時罷歸時其間不過數頃而又無他在傍者則武長雖欲覓人呼傳恐未及周旋藉使武長親自呼傳彼洪哥屋子與生伊家舍爲相比之隣而旣非密囑乃曰呼傳云則方其呼傳之時武長之聲音洪哥之聞之者生伊之妻亦不得聞之乎此獄之前後指告卽一海中而且去時來時終始隨行獨於呼傳時旣無海中之參見而又奚獨於呼傳一款掩諱不直告乎毋論被踢死患癨死其爲疑端不一而足向來判付已示朝家之微意到今決放允合欽恤之道武長特爲放送淸州囚葉六月金之獄外邑厮隸一出村閭鷄犬尙爲之不寧況欺侮疲氓竟至戕害者乎此則與尋常鬪閧邂逅殺越有異然臯陶曰敎卽獄官守法之體而曺讞以爲傷損不合於蹴痕又以爲死者之父打其子半日執留一款爲設疑之端則朝家不必硬執常法六月金卿其捉致營庭嚴刑放送木川囚閔百信之獄當初鬪閧雖起於其弟中間結縳專藉於乃兄末梢死者之傳道屍帳之痕損亦歸於木屐之蹴而着木屐者或曰兄或曰弟則此獄元犯之一歸其弟終涉偏係故向來判付中兄弟協力拳蹴交加云者已有微意在焉今若追捉百齡一體訊覈則非特有兩元犯之嫌兄弟之將分首從同庭幷推已是朝家不忍之政藉令不獲已互換元犯渠輩必當騈首爭死此時之朝家處分風敎爲重殺越反輕的知其畢竟之如是決折仍因究問非審克之道百信分揀放送淸風囚金時奉之獄今山之囓指石乭初不關於其妻兄姨侄而況時奉之杯酒持勸非爲姻婭之釋憾專由隣比之致款則感感之語曾未數日忽乃上下村閭至以不可道不忍聞之慘詬迤及於其母則時奉之直前下手爲母洩憤揆以人情誠或無怪但平日之老少自別藉或直前下手必不如敵以下之無忌痛打則滿身痕損但非一時奉之所祟而今山之執䯻跨胸云云安知非實狀乎大抵此獄根因惹鬧者今山也囓指者今山也所謂囓指元非死生所係之病則今山決無畏怯逃避之理而目見石乭移怒妻兄之事不禁其宿憾新憤之一時幷發而有此執䯻跨胸之擧者不是異事然則畢竟元犯未必專歸於時奉而特以今山先已在逃時奉卽又輸情之故也若使今山一番對質則首從自辨虛實立見而路絕階梯事屬䵝昧欲待今山之斯得而始爲區別則時奉其將老死於獄及今酌決不至太寬時奉特爲放送稷山囚金鼎錫之獄昨年特下判辭使之詳査狀聞則今已閱歲尙無皀白該道事極爲駭然大抵出憤於不干之事鼎錫與干犯鄭氏從無異而蹴與踢亦兩人之共犯而氏從一犯鼎錫再犯死與不死不在於一與再在於緊與歇則雖以死者欲報怨之心兩漢之間不能明卞此所以前下判辭之有所致疑使之更査者査案不到滋感依舊曰疑也則當從輕失刑之嫌非不知之値此曠蕩之會宜有拔例疏釋鼎錫捉致營庭與已放之氏從各別嚴刑放送文義囚崔得龍之獄毋論奉位得龍彼亦泥醉此亦不省始以柴草之爭轉成葛藤之戰酒力彼此雖相當而人品强弱固懸異畢竟則强者免弱者斃原其殺死根因專由一酒字所使豈有眞箇兇心而然乎似此罪囚當在今日傳生之科得龍特爲放送公州囚朴得孫金日贊魯光千田大水崔先昌忠州囚金於屯金洪州囚張漢得李萬先等罪關强竊竝令營將嚴棍分送耽黑及湖南遠島永屬官奴次次發送徒流案勿爲懸錄萬一遺失令道伯先自鎭將重治事嚴飭海美囚金奉伊朴太位嚴棍放送洪州囚白大成妻嶺南絕島爲婢李萬先妻張漢得母竝懲治放送公州結案囚李圭錫李亨䎘等渠輩俱以不學無識者類動於煽惑之說此蓋由於敎化不明民志未定於渠輩何誅十年滯獄足懲其罪然罪則極罪又已結案今若無端白放甚非生道殺人之義卿其招致營庭以此判辭申明曉諭後釋置營下課敎正學文字明知其遷善覺非然後卿又誨之以功令體格許赴科場永作平民仍以放送緣由狀聞僧正一尤何足責嚴刑放送公州狀啓囚崔德敎反坐之律渠何逭乎以今大赦宜有闊狹嚴刑一次放送仍令該邑嚴飭渠家俾不得如前作拏一或違越竝家人共坐之意渠及渠家人處捧侤出給一以防後弊一以信赦令○前道臣金文淳權▣論啓以爲公州貴丹事衆女滾鬪互相翻轉遍體之靑黑浮高宜其狼藉杖推之三打再打雖出其母女之手而傷痕則只在臂膞膁肕等處此皆非必死之地李女之三日內致死終涉疑怪公州金允得事李召史之白地被誣黑夜致命誠千古絕冤之獄凡有干連雖十人皆可殺蓋造謀者朴千根也行兇者朴千根也千根屢次直供至於考覆此獄首從卞已久矣金允得特其知情之人亦不可以加功論前後檢官及道啓曺讞以允得之罪謂之不下千根必欲置之一律者雇工有奴主之分故也今若以惇風敎正紀綱參斷此獄允得合置極律只從原獄體叚區別首從千根瘐死之後允得之偏係正犯恐非審克之道連山崔玉函事醉罵極口本無欲殺之情顚妄咬指終成致死之變一指之毒上從肩臂下歸胸腹法文之所不論也況不周匝不漬㴠而流出之膿水何由而肆毒入腹乎斷獄肯綮專係傷痕屍帳所錄屍親所供在情旣不深緊在法多不沕合臣等謏見不敢臆斷牙山曹命興殺獄之外已多罔赦之罪蹤跡無稽膂力絕人謂經訓正而佩塡紅之牙牌謂善醫術而賣無名之藥丸衰服挾娼出沒閭里不法之事不一而足以大杖毆人致此殺變推官嚴加刑訊經夜而施何藥物皮肉如常常對獄卒撫枷嚇喝曰吾之碎枷越獄實非難事地方官日夜憂慮嚴加防守命興之常時行已當日所犯萬殺無惜亟令推官嚴訊取服期於置辟忠州金福同事朴女所賣之物雖或認爲賊贓疲殘女人旣無逃失之慮探本跟跡明其爲賊何所不可籬帶毒打鐵索周縳徑施威勢欲捧劫招者專出於樣奪物財之計其情其犯至兇且毒狼藉傷痕多在要害纔經一宵致死田畔則匹婦之冤可徹穹壤福同正犯無容更議敎曰公州囚婢貴丹之獄傷痕不在於要害雖傷非必死卿等起疑儘有意見貴丹特放事分付該道公州囚金允得之獄朴千根爲造謀爲首犯而千根瘐斃之後干犯允得之傳生卿等言是矣令道伯招致允得各別嚴刑放送事分付連山囚崔玉函之獄一指之毒豈或上從肩下侵腹乎不周匝不漬㴠而流出之膿水何由而肆毒入腹云云卿等論啓說得甚分明屍帳之痕損屍親之供招不合於法文不襯於獄情有一於此尙可傳生況兼有之乎玉函特放事分付道伯牙山囚曹命興之獄本犯已可殺諸罪又可誅前伯奏語如是丁寧令道伯別加査詰期於得其情實以聞事嚴飭忠州囚金福同之獄鎭卒之虐害良民已難赦況無告匹婦乎侵虐猶然況戕殺乎然出使旣因公幹私詰亦云謬習他道似此干犯竝屬與故犯與用意稍間皆付生科此獄不可異同渠之發明雖不足致信亦云有指使之人令道伯捉致福同嚴刑放送事分付○忠淸監司鄭存中狀啓以爲連山縣石致圭刺殺崔玉函自首于官依例檢驗致圭之招玉函毒咬渠父之手指浮脹奄忽發告成獄今二十日爲見中巡同推向邑底路聞玉函白放之報失聲痛迫歸訣老母到玉函姨母朴女家玉函宛在室矣直入謂玉函曰汝以齒咬殺吾父吾當拔汝齒執袂進坐渠叔楚振跟而至故使持稿索來仍揕玉函胸脇楚振驚惶還抱持玉函高聲張拳逃避越房逐而刺之從此有歸見亡父之顏死無所恨然特敎白放之囚不告官刺殺擅殺之罪依律勘處行兇刀子仍爲現納故保授其叔楚振而致圭之刺玉函雖不可以無故擅殺論然楚得屍帳多不深緊屍親所供亦不沕合故特命放還則此獄有難循例勘斷請令該曹稟處敎曰旣出滌蕩之意兼有執疑之端特令決放乃有此石致圭復讎之事而告官之擧納招之說無不洞快正當無於律之律猶可商量況法有明據乎石致圭等卽爲放送事回諭見下又狀啓以爲曹命興行兇情節施威嚴刑三日窮詰到底盤覈生得獰頑實是最無良之惡種雖欲求生於必殺無一可原之端嚴訊輸款不容少緩○刑曹因該監司狀本請曹命興嚴訊取服允之○全羅監司尹蓍東狀啓以爲重囚文案次第按閱別定覈官爛加商量全州朱甲得踢打之痕昭著於兩處疑亂之計畢露於更査道狀曺啓鐵案已成同府梁時乭速死之傷專在頭面而打面之說渠旣自服求生之言但曰自縊而假縊之跡綻露無餘松木再毆證招分明變辭抵賴情狀巧慝同府金禾里奉心坎腎囊俱係要害而被踢被抽痕損昭著築踢交加之狀屍親旣已目覩腸癰未差之說隣里初無傳聞則遁辭杜撰尤極痛惡羅州白昌福手握石塊打碎頭骨行兇之獰毒已無可言刃刺收縳之人益見悍惡之習同州高億石足踢痕損昭著於左脅行兇情跡自服於檢庭而變幻招供欲爲疑亂者節節狡惡光州金所乙老味速死處被傷實因明的場市間行兇詞證具備綾州鄭道仁參證五人共覩足踢之狀胸乳兩處已有癊硬之痕游辭不服誠極頑惡順天趙戒中店舍詬辱林亭追擊明是戒中之所爲募人覘屍之跡畢露於宗夏對質之日則陽宅之冤死許氏之殉節世江之橫斃莫不由於戒中按法勘斷不容少緩同府徐汗迪毆打其妻卽地致死從又割頸欲掩其跡一死猶酷再戮何忍似此悍毒之類惟當斷之以法寶城鄭召史拳踢官婢當夜致死而自觸受傷之說全出粧撰情甚狡惡靈巖姜天德考之脈錄實因的確參諸證案殺越分明而服砒之說專出粧撰償命之律在所難逭古阜朴九元扶執鬪毆看證質言要害諸處傷痕緊重推諉別人自歸反拙樂安孫病入老味路傍踢築屍親目覩而德太質言家舍毀黜洞議隨發而昌白吐實推諉或同之計終歸落空誣罔天聽之罪渠亦自服扶安私奴西出以石毆面渠供吐實拳脚交加證招昭然屍帳痕損如彼狼藉加刑輸款獄體當然南平安承廉縳束灌溺顚撲毆踢專出武斷之習輸款於覆檢變招於査庭益見巧譎同縣諸烏林金饋粥救護之跡難掩眞贓命盡讎怨之說便是承款同府僧悟寬痕損顯著於要害而實因明的僚僧直陳其亂踢而詞證俱備半日致命可見足勢之猛毒假作自縊益著情態之狡惡海南李春才病乞摘稻情足可矜縳之打之事何慘毒推擠實狀正犯不敢發明私和情節雇主亦已直吐論以情法有難饒貸玉果高廷祿腎囊痕損旣著速死之證正犯供招亦無發明之端長興申汝倜隣比䦧墻雖曰可駭奮力毆踢全出惡習月餘行檢傷處分明一踢下腹渠旣自服推諉田厚淡未免亂招以上諸囚依前訊推御寶僞造罪人樂安白卜萬前因判付姑爲停刑今不擧論殺獄罪人全州吳奉太等幷附微見開錄于後未錄啓新獄之情犯無疑推案已成者別具狀本登聞其中情法之可原者自臣營直爲疏放全州吳奉太事偶然一推旣出無情實因論斷亦欠明的當此審克之日合有商量之典羅州金仲伊事李得才鬪後邑中倉所無▣往來十五日致命有違法文白日街路無一看證踢痕之至過二尺終不襯當此獄自初發難專在參證之無人忽於過三年之後屍親謂以記得始乃招告金女而金仁陳淑等次第現出三載之間何無一言傳說屍親又何不陳告于最初訊推之日乎邑中輿論皆曰伊時病熾得才之死亦或由此此等疑案合有商量綾州林聖遠事旣無反目之事又非藏心之怒造次逞憤事出無情邂逅致命時値不幸若使李女有知必不以償夫命爲快獄情不無可原鎭安卞德金事五人作伴行乞以斗米之偸竊四乞同惡一人致命若使四乞竝施當律則孰敢曰冤枉而三人幸逭一丐仍推其在按獄之道終不能釋然若以已斷之案不爲陳聞恐非所以仰體恤刑之聖意恭俟裁處敎曰全州囚吳奉太之獄同居隣比素無嫌怨當初互鬧旣出於戲末稍相閧又使於酒兩箇泥醉一塊滾成此擠則彼顚彼顚則此擠均之爲不省四到如是之際此而獲全彼而致斃者固勢也執其迹焉逭當律原其情斷無他心欲於朱甲得獄案別有所酌決者此囚不可異同際見卿啓政合予意羅州囚金仲伊之獄朝家於此獄屢致疑焉屢行査矣毋論下手重之在於仲伊在於甫音金又無論必死處之拖至十五日與否如有因毆打致命傷則暫時扶杖之行尙云艱辛何能有再往倉所一入邑中之擧而以何精神又能修正分還成册領率受還民人自同無病之人乎卽此數事不待傷處圍圓長違式而可知其別因他故疑則從輕政在此等獄卿言亦當矣綾州囚林聖遠之獄無倫無義極凶極悖之狀可謂殺無惜然殺獄償命縱緣國法之至嚴亦多有爲死者一灑之義聖遠之妻旣不幸而被打至死矣若使死者有知必當曰妾雖不幸願活所天云爾今雖以國法殺得聖遠何快於其妻之心乎旣知死者之無冤則屈法貸命亦或一道卿啓亦有意見鎭安囚卞德金之獄道狀曺議皆付生科特以罪涉强盜不從疑輕之請大抵殺獄致命不可以一槪論年雖少杖雖小手勢猛毒當着要害則可以殺人何必年必壯杖必大然後方可謂之殺人矣乎且四乞齊力拳踢交下實不知的在何手而三乞則疏放獨齗齗於一德金者終非審克之道此等何必膠執初見且見卿啓亦可謂僉議純同奉太仲伊聖遠德金等竝放樂安囚白卜萬之獄年前停刑判付已示意似虛而實似實而虛者固多有之屈音則斷以必無卜萬則置之必死有欠於疑輕之道卜萬放送全州囚朱甲得之獄屢度盤覈已成鐵案若無容更議第李長朝之招自來錯誤林有福之供又非公證旣曰互相執䯻則互相執䯻之際互相拳踢卽必至之勢而當着要害者死當着歇後者生特幸不幸者存於其間耳甲得何嘗欲戕害位起位起何嘗欲曲護甲得而然乎況甲得强而壯位起癃而病互相拳踢此硬彼軟亦自有不期然而然者以此直歸之於故殺竟至償命大非深究本情之道十四年滯囚屢百次刑訊亦足懲礪其所疏放不至失刑而所可痛者甲得以位起之爲倡優而賤之蔑之當初起鬧不聽隣里之纓冠畢竟爭鬪至使妻壻而袖手酗酒使氣有足駭惋甲得嚴刑放送同府囚梁時乭之獄年前獄官跋語亦有意見使之行査出於重人命之意及見道啓論列卽刻與三日假縊與自縊等諸般疑端盡歸鳥有雖欲屈法其可得乎今於審理更閱原案前疑雖釋後疑反滋屍親招中爲覓破衣歸家還見卽不過吸草一竹之間云爾則寒觸血孔卽刻致命之人何以自力致身於隣居老郞家房中乎況老郞卽時乭之義同生則明是時乭老郞作假縊之擧合力舁移而然然渠與死者共醉之中打出無情忽見幾殊之狀中心不勝慌怯則直當逃匿使渠母期欲私和而已奚暇與老郞雍容舁移乎若使歸家之金女趕到於方舁未移之際則渠之奸情綻矣將以何辭自明乎難測者獄情也抑時乭則打後卽避老郞則更或下手又非假縊乎卽死已可疑舁移又可疑假縊又可疑之可疑卿之所見果何如就原案十分紬繹論理狀聞同府囚金禾里奉之獄果使禾里奉之母受打於應采父子至於昏窒則禾里奉之毆踢應采揆以法文容有可恕而屍親招辭則曰渠父被踢嘔血之後渠輩欲打禾里奉更往則禾里奉之母或恐其子之被打先自仆地佯作昏窒之狀云云又使禾里奉先執應采之頭䯻而顚仆則以應采圖脫之心或踢或蹴不是異事而屍親招辭則曰渠父言內只執其衣襟云云兩隻兩招互相矛盾則當以公證爲歸而兩隻家屬外更無他一箇公證矣胸膛下心坎上傷處係是被踢之痕旣曰微靑微硬又曰若存若無而莖物之浮大右曲腎囊之血癊皮磨係是見抽之證且左右邊俱曰柔軟云爾則胸膛心坎莖物腎囊皆屬要害雖是若存若無與柔軟苟或微靑微硬浮大血癊亦可以致命乎嘔血一事非舊症而乃新崇諸招雖曰明白腸癰重病也或者不知不覺之中闖發於鬪閧之際乎大抵百餘里無病往來之人鬪閧翌日猝地致命又與被酒兩漢迭相踢蹴有異則雖屬一二疑端亦難遽然輕議卿其別出意見更加究覈如有可以公眼之立證傷痕之覷破重病之顯著者隨其現發卽爲論理啓聞羅州囚白昌福之獄論以曰宥之義膠守前見誠有不可獄官當初傳輕之論或不無所據乎彥得之共犯觀於從後提蔽陽子明是助力之擧則不可以一番對質之似屈仍成不刊之鐵案以今審克之時欲聞異同之議卿其更就原案一一詳閱卽具意見狀聞同牧囚高億石之獄億石之一踢申夢得非但看證丁寧以渠求生之心亦不敢發明然夢得受傷之眼胞億石以舌舐之者人皆曰生怯而予則以爲一端良心之發現處良心旣如是發現則當初鬪閧直一偶然之擧非出於包藏殺心可知常時悖戾姑舍是當日擧措其亦夢得億石之兩不幸旣知其兩不幸而知有良心則斷以一律甚非欽恤之政億石刑放光州囚金所乙老味之獄詞證則十目共觀實因則三日致命云者誠如道題若無更議然場市間鬪閧太半是起於酒互相扶執互相毆踢畢竟之轉成殺越之案本事則鮑肆一尾魚也正犯則屠庖一賤漢也初無殺心豈有隱情一則酒二則酒似此獄事他道間亦傳生獨令此囚寧容瘐斃獄中乎所乙老味刑放綾州囚鄭道仁之獄始因六朔之戲語致有二宿之殺變胸膛傷痕若是狼藉足踢所及更無疑晦惟是社酒初熟兩人皆醉不計死生極意爭閧作別之木枕先動道仁之足部後擧則究其本卽一戲劇木枕則誤中而足部則直撞者特幸不幸似此獄情合施參恕道仁刑放順天囚趙戒中之獄歲月九更元犯四變獄情疑晦無過於此然特以一人起鬧三人致命依曺議使之姑令同推方當疏放之時宜有審克之擧今姑停刑以待看詳處置靈巖囚姜天德之獄渠供都是粧撰子籲亦屬分疏第玆場市稠廣之鬪大異暗室戕殺之跡所謂看證只有五十同一箇漢卽云屍親而且其爲說不過曰只聞其聲不見其打云爾則此已萬萬疑晦見所志服砒礵等說雖曰落空豆隱老味之於天德煞有等級之致耘草時扶曳蹴踏如負大何而呈狀後懲治輕重不敢自信則以常漢畏官家之心安知不乘醉顚仆自毀肌膚以爲恐動圖脫之計而自不覺其駸駸至於死境乎以詞證則全然不備以事情則容或無怪十五年滯囚屢百次刑訊足懲疑輕之罪天德特放樂安囚孫病入老味之獄特以渠名字之自露病矮而或慮夫毆人踢人未必爲渠獨辦且或同夫妻之在逃未覈亦一難明之案故向來之試令更査者此也畢竟道啓至而形貌之强勁營庭所目擊也崔家之爭詰元犯所誣告也然孫母之手打韓女也韓女旣憤竊米之累又激逢顋之怒轉輾扶執竟致裂裳之擧則其肆惡逞凶勢所必至而孫母卽是八耋癃病之人耳以甚氣力抵當得彼女而因此傷重迫在目前矣病入老味之不忍袖手直前毆踢要脫母於危怖之場者固是人情之所不容已者此時病入老味之一叚精神只有其母傷重之慮而已畢竟之不至傷重特幸耳如是也則以傷重有無不爲寬恕有非朝家敦風敎之道律文曰其父被人毆打傷重而其子毆打其人致死者減律以此囚而照此律夫孰曰不可乎病入老味特放扶安囚奴西山之獄勿論人踢馬觸韓女之死由於西山云爾則西山亦當無辭發明而一向以非馬伊人轉成鐵案期於償命而後已則西山烏可無仰首鳴號乎或曰驚逸或曰扶上西山之供以馬爲喩自初至終殆無二辭則其間安知無非人伊馬之眞箇情實乎扶上雖近粧撰驚逸不是異事且所謂看證三人皆是右袒韓女之柳笥匠一條公證只有高丁泰而又不過因借馬便起鬧之人則四憾交集孰爲西山地乎人踢馬觸旣無以明白知得則斷以三尺殊乖重人命之道年前判付已有所起疑以致死日子之差違法文實因懸錄之非打伊踢反復提敎値今赦令合施生典西山特放咸平囚安承廉之獄若束若縳之不足且顚且撲顚撲之不足踢之毆之踢毆之猶不足屎溺以灌口屐齒而打頭要害痕傷無非速死處獄無償命則已不然承廉不誅法何所施然造謀者渠之庶叔也加功者亦渠庶叔也指使矣共犯矣鄕俗多貿嫡庶不分明況年齒懸殊則以渠庶叔之所爲渠獨當之不但於刑政有所詘渠自初招明有替當橫着底意豈一分未泯之良心能知爭死之義乎獄未可謂不具情未可謂或恕反復審閱旣有起疑之端則不可以已具之獄難恕之情置之鐵案不容議到乎卿須潛究於原案之外正犯之換定若曰不可則當如何決折爲可欲聞意見須卽論啓海南囚李春才之獄向於判付已以看證諸招之多不明白有所提敎凡係殺死之獄兇身下手多用右手故屍帳傷痕輒在左邊而▣才之頭顱也脇骨也數處傷痕皆在右邊者卽此獄之大疑案而營題邑推不之擧論何也且奪取所持橐子以稿索結縳兩手觀於日成之招不啻盡出至於毆踢一款諸證皆稱不見此豈人人斗護無勢一春才而然哉大抵當▣才摘取黃穎之時田主之雇奴趕到驅逐則爲▣才者以自來躝跚之步當目下滾迫之境奔避是急夷險不擇而跌足顚仆於溝塍之中先損頭顱次損脇骨必至之勢如不然而受人拳踢則傷痕何必偏在於右邊看證何必盡諱其毆打乎將此細究之自仆邊事實十居八九而春才之不打殺▣才有足覷得但▣才至無依至可憐之病人乞兒也丐飯歸路手擷稻穗胡大事也而叱責之不足束縳之束縳之不足驅逐之乃有自仆自傷之擧由我之罪不可全然疏放春才嚴刑次次準三次放送玉果囚高廷祿之獄痕損分明豈容他議而宿病云云露處云云不可以語無來脈仍而置之同推時卿其別出意見嚴飭推官使卽詳覈報來後狀聞長興囚申汝倜之獄諺有之鍾街烟肆聽小史稗說至英雄失意處裂眦噴沫提折草劍直前擊讀的人立斃之大抵往往有麥浪死可笑殺而朱桃椎羊角哀者流古今幾輩汝倜者朱羊之徒也目攝䦧墻潑漢斗湧百丈業火往日無恩今日無怨瞥然艴然之間趕入滾鬪場中捉䯻而踢曰同氣之鬪倫常之變毀爾廬逬吾里旁之觀責汝何干則曰吾義彼反怒彼踢吾亦踢噫汝倜死也休怕非士師而治不悌之罪者非汝踢之謂哉錄死囚凡千若百其倜儻不碌碌於汝倜見之有以哉汝倜之名不虛得也汝倜放又狀啓以爲己酉閏五月二十七日康津金女銀愛刺殺隣居安召史依例檢驗銀愛之招以爲渠之未笄也隣居崔正連以通奸造言安召史稱云居媒及今春出嫁安女正連播說倍前乃昨日安召史衆辱曰正連言居媒成事當給藥價吾果行媒今汝適他正連不給我藥價聞此一倍添憤乘夜持刀潛往安召史家先刺項仍復亂刺又欲殺正連轉往之際忽逢渠母被挽而歸初意未遂憤冤益切請自官打殺正連則至恨可伸云檢官康津縣監朴載淳以爲安女傷處若是狼藉銀愛亦以刺殺自服實因則以被刺致死懸錄正犯則以銀愛書塡被誣與否姑捨無論戕殺人命斷當償命正連則安女造言皆渠指使嚴刑勘處在所不已故以干犯懸錄云新嫁之女冤深醜誣喪性之人言憯奸證怨毒弸結已決必復之志兇謀竟售至有亂刺之擧挺身首實眞贓莫掩三尺至嚴何可以年少女人之捨生雪冤有所低仰旣爲輸款考覆置法斷不可已庚戍二月初六日務安韓致元毆殺鄭太才依例檢驗致元之招以爲雇奴插孫與族人致孫雇奴厚斗里鬪閧致孫突入與插孫毆又與插孫之義父太才扶執推擠渠以桃木杖將打插孫以媿致孫誤及太才腦後云檢官務安縣監李光鉉以爲腦後顖門俱是法文中要害處傷痕狼藉實因以被打致死懸錄腦後血出由於致元之杖而終至致命不啻明白正犯則以致元懸錄太才妻朴召史見其被殺卽當告官誘於致元之厚給無意發告人理蔑如嚴刑懲礪斷不可已云實因無疑推案已成連加嚴刑期於得情庚戍二月十三日光州蔡厚宅毆殺其五寸姪明辰依例檢驗厚宅之招以爲渠門中有傳來畓明辰耕作昨冬出給厥畓於渠移錄結卜於其名下以爲耕作之計而明辰農作不足故給畓十五斗落使之幷作明辰不恭於其兄渠或言責則明辰擧名詬辱連日不止故不忍憤惋果往其家持榴木杖欲打明辰明辰還奪其杖之際撞觸其頭部觸風致死初欲禁其爭䦧末乃有此橫罹云檢官光州牧使成德雨以爲頭部裂傷乃是法文中要害處致命在於卽日明辰被打更無可疑故實因以被打致死懸錄明辰爭端專出畓事不有其叔肆然詬辱厚宅發怒毒打勢所必至奪杖撞着語甚窘遁正犯以蔡厚宅懸錄云門畓奪耕已失敦睦之義巨捧直打明有戕害之意乃敢漫漶抵賴者尤極狡惡連加訊推期於得情敎曰銀愛等三囚獄貴看閱間有不可草草決處者放仍間當有處分又敎刑曹堂上曰韓致元蔡厚宅等獄案卿等卽以意見回啓銀愛獄案在法豈有一毫他議而其情也其迹也其事端之所由作也其手勢之所以然也爲添罪之階乎抑爲原心之資乎有非一獄官所可斷定發遣郞官問于左相以聞○刑曹啓言問議于左議政蔡濟恭則以爲羞恥之心與生俱生以未笄之女暗托隣女願得結婚於某家少年此必無之理也安女以病風之人做出無根之言播及隣里之聽則銀愛之平日憤痛固無涯極乃於適人之後其所醜談愈往愈甚以女人褊狹之性必欲報毒宜無所不至猛加手勢固應爾也雖然約法之章殺人者死初不以如是則其心可原如是則其情可恕爲銀愛者設有萬端冤悶或告于里長或訴于官府以正安女誣人之罪何所不可而今乃手刃誣人之言雖曰可痛律不至死報毒之事雖出至冤罪在殺人臣不敢爲參恕之論大臣之意如此務安縣殺獄罪人韓致元獄事憑恃族盛使氣毆人以至殺越之境者極爲兇獰請更加嚴刑期於得情光州牧殺獄罪人蔡厚宅獄事親屬相殘有關風化爭財殺越用意絕悖原其情跡實合償命取考律文則毆殺堂姪法不至死比諸故殺亦有差間不敢擅便請上裁敎曰康津囚銀愛則天下之切膚徹骨之冤憤莫過於貞女之以淫被誣乍冒此名便溺於萬仞坑塹坑可攀而登塹可躍而出此名欲下何以卞欲灑何由灑乎往往冤切憤徹自經溝瀆以暴其碧碧之情實者間有之銀愛者渠不過十八歲女子耳渠以江漢守紅之跡忽遭溱洧玷白之辱而所謂安女粧出掠花之虛影閃弄哆箕之饒舌雖在未結褵之前尙且決性命卞眞僞要作分明之身況親緣纔覯於旭鴈毒射復肆於沙蜮一言脫口百喙吠聲垓城之歌四面皆楚則冤切憤徹將判了一死但恐徒死傷勇人無知者於是乎提出牀刀走到仇家說得痛快罵得痛快畢竟白白晝刺殺一箇潑婦使鄕黨州閭曉然知自已之無累彼仇之可報而不效巾幗髯婦旣犯殺越反事變幻以丐其僥倖一縷者流此誠熱血漢子所難辦而又非褊性弱女匿冤憤而自經溝瀆之比也若使玆事在於列國之時則其外死生尙氣節可與聶政姊跡舛而名齊太史公亦當取而書之於游俠傳往在數十年前海西有似此獄案按道者請原之朝廷下褒諭卽命釋之厥女出獄媒儈雲集以千金賭其女終爲鄕班之婦至今傳爲美談惟今銀愛辦此擧於旣嫁之後尤豈不卓然乎哉銀愛特放日前長興申汝倜之傳生出於重倫常重氣節也惟今銀愛之特放亦類是耳兩案梗槪及所下判辭謄頒道內無不知人而無倫常無氣節者與禽獸無異則未必不爲風敎之一助務安囚韓致元則墮屋自觸已歸餙辭移怒毒打難掩眞贓而揮打之杖果然誤及則誤及或近於過誤乎諸證供招終不分明後次同推嚴飭盤詰期於歸一報來後狀聞事分付光州囚蔡厚宅則以五寸至親爭數斗些畓以致殺越之變乃在同堂之內其傷倫悖義一至於此乎不可以尋常殺獄論然秋官擬律之論或不無意見欲令道伯更探輿論及情實狀聞後稟處際聞登筵諸臣皆言律有明據不可闊狹死者在渠兄有爭田而不和之罪向其叔有擧名而詬罵之擧則卽此已悖漢而其叔偶然一打亦非用意則此而償命大有關於後弊云云曰宥曰殺之義有難膠守初見厚宅嚴刑卽其地永定奴隸○前道臣尹行元論啓以爲全州梁時乭松木一打之說元犯初旣自服松木再毆之狀順男從以立證論其獄體無容更議但死者以卽刻致命之人何可自力致身於老郞家房中乎假作自縊尤涉殊常似非時乭慌怯中不可獨辦全州金禾里奉踢打之時雖無看證檢驗之際旣著傷痕腎囊之血癊浮大心坎之微靑微硬無非致命之處況腸癰吐血之說不過粧撰漫漶之辭則雖欲求生其可得乎羅州白昌福以石打人卽地致命則其行兇情節有不忍言但南彥得之同時共鬧終爲昌福分罪之一端且蔽陽子之從後提見亦不能無起疑者獄體至重不敢輕議咸平安承廉想其行兇時光景縳束之顚撲之以穢物納其口以木履打其頭不分緊歇惟意踢毆究其情狀萬萬兇獰然渠之庶叔旣指使矣又共犯矣渠自獨當亦不無一半分起疑之端玉果高廷祿素患胸痛觸冒雨露之說雖是求生之計實因傷痕旣甚分明嚴覈得實○行副司直李秉模論啓以爲南平諸烏林金則屍體無完況踢者醒被踢者醉同縣僧悟寬則僧而戕俗罪尤罔赦用意爛屍慘不忍言此雖師僧之指揮益著踢殺之證檢竝不敢輕議寶城鄭召史則與女爭詰初非大事跟匿毆打終至致命古阜朴九元則毆打別有他人之說已歸粧撰其所自決逃躱之語便成眞贓嚴訊取服允合獄體順天趙戒中則以趙宗夏輩募得潛水軍探來漂屍之招戒中遂爲元犯然李陽宅分明是自溺想其所遭驚魂未收追者如及水之淺深有不可念惟以忙一步遠一步爲求生之道不自覺其溺此似懸空之度萬一近似於此戒中雖不足惜其於議輕之訓何哉或以爲此獄不成許女之冤無以可洩抑有不然者許女之心斷斷知三囚中讎居其一故至辦一死朝家刑政只論獄體旌烈審囚兩行不悖傳之生議不至失刑順天徐汗迪則夫婦重倫也前後處分末嘗不嚴於敦風使愚夫知懼亦未嘗不三致意於償命之際使愚婦知所天在夫此雖非法官之敢議有時低昂惟在造化至於死後加刃非不憯矣而毀死人肢體本不至死如是究竟容或更議務安韓致元則怒其族黨之辱而打殺雇奴之父實是常情之外原初打下未必不由於不平族人之過怒因欲解憤於插孫斗里之相閧則跡雖難恕心或無他同推未久固難輕議敎曰全州囚梁時乭之獄拈出三條疑端使之更査可謂求疑於無疑而以假縊一款卿等論啓皆以爲非時乭所辦同府囚金禾里奉之獄此亦强覓疑端而行査者公眼之立證傷痕之覷破重病之顯著或云不待更査而不難知或云待更査則將無究竟之時然則此獄長在欲決未決之中乎諸見旣云如許則決折惟在酌處矣羅州囚白昌福之獄前伯尹行元以南彥得之同時共鬧及從後提蔽陽子倡爲從輕之說咸平囚安承廉之獄傷處實因非不明白以渠庶叔之指使而共犯前伯尹行元亦主傳生之論玉果囚高廷祿之獄以胸痛及冒雨前伯尹行元亦以爲宜加審克之道諸臣或有援引故事爲說者朝家於此豈可膠守前見不念曰宥之義乎右頂五囚令道伯參量輕重刑放者刑放直放者直放南平囚諸烏林金寶城囚鄭召史古阜囚朴九元等之獄依卿等議施行難測者獄情嚴飭推官勿以已具放忽如有一分疑端使卽報來後狀聞事分付道伯南平囚僧悟寬之獄用意於爛屍旣云師僧之指揮則當初干科亦安知非厥僧之別有參涉乎令道伯嚴飭推官細覈委折狀聞後稟處順天囚趙戒中之獄屢下判辭今豈容更議觀此論啓亦有意見何必膠守前見乎卿言中旌烈審囚兩行不悖云者誠然矣戒中嚴刑次次準三次放送事分付道伯許女特施旌閭之典順天囚徐汗迪之獄前此似此之獄皆付生科而此獄之尙不決處以行兇之至慘毒也觀此論啓卿言亦有理於此豈有別見汗迪刑放事分付道伯務安囚韓致元之獄其情之容有可恕已及於前下判辭卿等亦以爲過誤則於此豈可以成獄之未久有所持難乎依卿等議致元令道伯嚴刑酌放事分付○全羅監司尹蓍東狀啓以爲金會兌之執以爲抵賴之端有三相鬪之時維六月也被刺後之往來三理也致死疾之爲輪行時氣也而當初諸招皆言八月初六被刺十二致死塔尙之言曰自傷至死爲一場之間云自初六而至十二果爲間五日一場市而會兌六月之說自歸破綻金女所傷不過一寸固非當下致命處故被縳脫解還家爲急雖被刀尖之透腹不覺痛處之在何則三里往來有不足怪而及見血跡夜始覺得㙮尙言內血染之裙渠自手濯靑浮之色渠自目覩而揮劍時閃然寒氣云者死者之說不翅丁寧有非未經劍刺人所可形容者則三里往來之說未足爲發明會兌兄光河之招粗解醫理勸服紅花麥水以療胸痛與時氣故臣與査官取考醫書則曰金刃顚撲先逐瘀血又曰刃傷腸斷麥水漬腸且作粥淸飮之紅花是逐瘀之方麥水乃續腸之藥可謂斷案日久獄老衆招盡變打成一片用貨符同之跡明若觀火今則用業死矣㙮尙逃矣敢恃檢屍之不行且幸對頭之無人縱奴鳴冤究厥情狀萬萬兇獰金會兌具格同推期於得情令該曹更爲稟處○刑曹啓言觀此査啓會兌三條抵賴之端今已劈破光河行賂乞和躬往命藥者卽其眞贜而勸用紅花麥水道臣引醫書打破其奸情罪人金會兌請依前訊推期於輸款敎曰靈巖囚金會兌三條抵賴之說旣皆劈破到今獄情若無容議而檢驗不行器仗不在刃刺一事終欠明證質諸屍親之招而順伊用業之言不啻屢變質諸看證之招宗甲石破回之言亦不啻屢變將於何適從乎邀致舊主行賂乞和不避染氣躬往診視光河事節節殊常而會兌之結縳爭閧曾不過多日矣不問刃刺有無將致葛藤轉輾則生怯而私和懷懼而往見不是異事紅花雖係破瘀之藥而屍親曰貼光河曰服服與貼姑未歸一麥水續腸雖見醫書而又是感冒傷寒時氣諸疾引飮時通用之劑則執此以爲眞贜斷案或母近於懸空摸索乎然渠妾逃走何關於金召史而私自結縳嚇以劍刺畢竟事端層出之後乃敢締結屍親變亂事實情節則巧惡貨賄則狼藉遽令偉逭不可輕議事當依前推覈而値今大赦欲待在逃之㙮尙有違曠蕩之意設令㙮尙被捉用業已故此獄終無究竟之時不用常律徒令瘐斃亦非審克之政會兌刑放○全羅監司尹蓍東狀啓以爲殺獄罪人南平諸烏林金僧悟寬寶城鄭召史古阜朴九元等獄謹依審理別諭細究原案附陳微見開錄于後諸烏林金凡足踢之痕方圓周匝異於棒杖之直長橫廣今此脈錄中左腮頰一處錄以圓圍容可謂之被踢以此微硬之痕經宿殞斃似無是理胸膛諸處雖係必死之部長廣分寸不合於方圓周匝之文實因定執何所據而錄以被踢此一疑也死者之言以爲被打於烏林金兄弟至於將死之境以事理推之其兄方與人相鬪其弟豈袖手傍觀乎竝力毆打勢所必至特以同氣相諱之義不爲推諉畢竟烏林金爲正犯山奉遂得淸脫雖欲更加究詰必不曰吾弟同爲犯手獄體所在終不免疏漏之歸此二疑也大抵烏林金與艮音金素無嫌怨伊日解鬪亦出厚意而只因醉漢之顚狂以致甲怒之移乙方其時也烏林金雖欲捨去醉人扶執決難離却諸般傷處豈盡是手毆足踢之痕容或有自顚自仆之傷而其所致死特邂逅不幸耳實因情犯各有可疑之一叚究其本心且無故殺之眞贜此或爲一分參恕之道僧悟寬事所謂溳惠悟寬之師而其所杜撰反有甚於初覆檢供辭驟看外面則若爲悟寬地而細究其實則急於自脫之計也以渠所供參諸證招其前後十科之跡渠焉敢發明乎悟寬踢好大之時渠云坐在後房推窓禁責僧家師弟俗家父子也悟寬以年少之僧爾汝於其師之友爲其師者固當據理叱責卽地制伏而不此之爲任其悖慢轉成大閧者雖謂之指使可也且其扶執頡頑之際卽當救解而晏然推窓坐責致使狼藉毆踢者雖謂之共毆亦可也況好大被踢之後隨入挾房者卽渠則假作自縊非渠之所爲乎旣殞之後爇火房堗者亦渠則用意爛屍又將推諉於誰某乎至若艾灸足指藥灌口吻等事莫非渠之從中指揮則外此犯科情跡必有多般委折而到今老獄愈奸鉤覈無路此而屬然疑之科彼而從已成之案獨於悟寬按法勘斷則揆以獄體恐欠審愼鄭召史事使同推官約日會同細究原案則以爲初覆檢案再三考閱詞證俱備於二女之招傷痕昭著於要害之處揆以獄體斷當償命但其實因以拳毆致死懸錄拳之輕重男女懸殊被其弱拳仍若致命則宜可重傷臥不移席何能運身而走避乎此其可疑之一端且其兩乳觸傷門閾之說出於鄭女之招相閧旣在於房內方其曳出之時惟憤所激不思所以觸閾被傷者其非意在故殺則與用挺刃行兇之類似有間焉而渠以原居之勢蔑視孤寓之蹤恣意犯手攫髮拳毆至於翌曉致死之境究其情節難逭當律云矣反復究理終未得其一分參恕之端朴九元事其傷痕偏在合面而至於背膂左右上下殆無完膚凡與人鬪閧背後受傷者苟或一坐一立從後踢打一仆一起據上蹴踏如是者痕損當在背膂不然而彼此扶執猗角相持者手足之勢只應在前何暇及後乎所謂看證三人之招其踢某處俱未能詳見而但其始終扶執則果丁寧矣此執衣裾彼執頭䯻額䐉頷頦等處其或因此磨傷而至若背膂將安所措手足而毆之踢之乎旣非毆踢之可及又無別人之共犯則惟此渾背傷痕必有他端其屍身兩臀皮脫處屍親以爲救病時房堗過溫以致爛傷云然則背後皮脫處亦安知非爛傷所致乎傷痕之如此如彼姑無論春寒風雨之中擔舁作行添傷促命勢所必至傷痕雖曰狼藉可疑非止一二看證雖曰三人所供終未端的此等獄情恐宜有商量之道敎曰南平囚諸烏林金事道伯起疑於實因與情犯兩條論理儘有意見僧悟寬事道啓亦以渠師溳惠然疑之跡有所論列者其言亦有理寶城鄭召史事推官査報也以拳力輕重之男女懸殊爲疑端傷損爲自觸者然未必果然的然以今滌蕩之時旣云有可執之疑則朝家豈可膠守常憲乎古阜朴九元事道狀中傷痕雖曰狼藉可疑非止一二看證雖曰三人所供終未端的云云一言以蔽之曰可活四囚竝嚴刑放送事回諭○慶尙監司李祖源啓本以爲謹依有旨差定會査官殺獄罪人已錄啓文案眼同詳閱情法之可恕者置之稟秩實因之無疑者置之仍秩請令該曹稟處結案罪人十名在逃罪人一名不爲擧論未錄啓之類參量情犯分輕重酌處稟秩龍宮張龍大事被打之跡元不緊重添病之狀似有苖脈施以小笞七度分野則輕歇傷處則柔軟初無肆毒旋至致命必無是理霜川朝涉易成寒疾葬餘酸酒或添別症灸非療杖毒之當藥卜乃問疾病之常事則李通士之致死要之六七分是病不過三四分是打至若養戶一款已是原案之外八結作夫亦是嶺俗通規則戶首之引他卜恐不必別成罪案似此殺獄宜有傳生之論淸道金江雙事專以足踢杖打定爲元犯加功所謂足踢者江雙也杖打者太奉也泥中猛踢雖云腎阜之牽痛松木中折可見手勢之獰毒則以江雙爲正犯太奉爲干犯者未知何據一踢之擧江雙謂非要害之處繼打之狀聖采旣有質證之招下手輕重有難斷定況一獄兩犯法之所無太奉已作獄中之鬼江雙又爲杖下之魂則恐非審克之道居昌全小大事實因別無痕損而內傷二字只從律文上粧出詞證非有公眼而屍親各人皆自私憾中捏合揆以獄體萬萬疏漏犯分之罪非不可惡惟輕之義合有可原大丘申德允事實因無要害必死之驗詞證無眞的可據之端且其被打之後寄托無處見逐於徐女不容於泡幕佪偟霜野暴露七日飽經飢困轉輾添病抑或無怪而判付之下不敢遽爲傳生之論仍秩咸安僧以總則致死人件里金旣已據壓以總則腰帶自拔之刀決無倒柄逆刺之理以總擲刀之狀兩樵皆云目擊其爲故刺斷然無疑固城千奉已扼項衝膝旣有死者之言跨胸搗脇又發看證之招實因傷處兩相沕合償命之律決難容貸慶州權進會初以服滷而粧撰末以疝腫而漫漶此等兇囚反覆之招不可取信固城馬太朋綿鐵之烙旣甚慘毒咀呪之誣尤極叵測惟輕之典不敢擅議義城李東致實因最所難愼而旕生立證之招旣見擧撲之狀云爾則卽此一言斷案已成義城丁奉益事出昏夜看證不明三人共犯首從難辨林用文之招實爲緊證不可以前後變辭有所持疑春間更査據爲成案到今議啓別無異見安義林碩禎初頭推擠情非出於故殺畢竟致命跡或近於邂逅然計除橐錢可見秉心之不良當下結果難免手勢之兇毒參以情法決難貸死淸道崔元海執項壓蹴莫掩手勢之悍毒浮堅傷處已著必死之實因取服償命在法難恕永川金海龍全漢賊贓旣無現捉平民枉殺難逭常憲而一向抵賴終不輸款究其情犯有難容貸漆原丁得海耳根硬黑耳竅血出俱係必死之形症且中折器仗現納檢庭則誤中松木之說僵死畓陌之疑有不敢質論依前嚴訊期於得情尙州金兌寶手犯較重獄情無疑再次登啓便成鐵案尙州鄭夫望傷處之狼籍行兇之慘毒未有如此獄之比殺人者死三尺至嚴償命之律捨此何施尙州韓月尙用意之兇慘下手之獰毒比之夫望殆有甚焉尙未取服已極痛惋大丘徐膺復諸般傷處姑捨勿論心坎硬黯最犯要害揆以獄體無容更議靈山河允才傷痕狼藉於項肋詞證質言其蹴踢參以檢案情犯緊重雖以死囚求生之計結縳一款猶不敢全諱如此完獄合施當律慶州崔柱敦踢打之痕旣甚狼藉參見之證又復明白此等端的之獄更無參恕之論昌寧成應澤私門施刑已著豪强之罪濫殺人命難免代死之律大丘崔尙崙考覆之南慶老已被次律渠之反作死囚實爲瞹昧而前後同推雖爲稱冤指揮刻印旣非別人首犯之目渠安得免依前嚴訊期於輸款敎曰龍宮囚張龍大之獄器杖則小笞而止於七度傷處則柔軟而分野輕歇致死則因病而臍灸爲證一言而蔽之曰當宥卿之起疑當矣淸道囚金江雙之獄無論首從之眞僞杖踢之虛實一死兩命大非審克之道太奉旣死之後江雙之傳生卿言得之居昌囚全小大之獄實因不分明詞證非公言獄體之不成無可言凌分自凌分獄體自獄體惟輕之論亦是矣大丘囚申德允之獄尋常刑政猶不可以先入爲主況三尺重案乎前伯之啓與卿見如是沕合此而不念轉圜之道烏在其平允之義乎龍大江雙小大德允等特竝放送大丘囚徐膺復之獄當宥不宥竝姑無論朝家自見此案深愧敎化之不敷大抵渠之兄弟若爭死則畢竟竝生愚夫之所知渠等乃不能辦此三尺重典之互欲替當雖不可責之於如渠禽獸不若之類而竝與一時訊推推諉不已卽此渠等之罪可謂殺無赦卿其捉致營庭親執箇箇嚴訊誨之以兄弟之倫在於五常以何心腸必欲視其抵法而不欲相救委折反覆詳覈仍以虞芮息訟率敎大文縷縷剖柝如卽輸款具格狀聞同牧囚崔尙崙之獄飭令換定元犯豈得已一則生道殺人卽所以刑期無刑之意一則除害平民亦出爲民然遠外獄情實難遙度其手造者徑宥同情者獨推果未知何如參以輿論更爲論啓昌寧囚成應澤之獄不念曰宥之義飭令訊推取服者意在抑强而重法年前與居昌全小大特命竝置仍秩矣今番審理也小大則以賤凌班而因卿啓付生科以强侵弱之應澤獨置勿論或不無斑駁之嫌乎然殺獄決折之道先觀本獄事理之當否若强若弱若賤若貴之別猶屬於題外不必以此然疑於重案乎且其本情也事實也果如更査時條列之語無甚差爽之端否乎卿須加意究理如有一分可言之端從後更啓固城囚千奉已之獄兩箇醉鬪一團滾合而先仆者居下則後顚者在上固勢耳居下者必欲突起在上者轉加力壓如是之際手雖不犯膝則偏撞而況酒力俱湧酣戰莫遏則彼此之卽地免死誠幸耳畢竟八日後中達之因此不起非人伊酒倘或使彼先仆使渠後顚則其所受傷其所致命奉已亦中達耳且以各招觀之本無嫌怨素篤親好之說衆口一辭則原其彼此本情豈有毫分相害之心而七葉錢之買酒相解一貫銅之問病委恤決知其不出於生怯而然也欲於義城李東致獄案有所酌決者奉己爲先刑放義城囚李東致之獄番裝已束餞酒方熟此勸彼醉此醉彼勸勸到幾杯醉到幾分各自如泥各自不省而那知十三葉宿債之說忽出一千里闊別之際戲鬧先之慘詬繼焉仍之以互執互顚互翻互踢畢竟彼此之生死未可預料則弱者死强者生特幸不幸耳究其本則豈有一毫殺心而然乎律有過誤之斷例正合此獄東致嚴刑放送固城囚馬太朋之獄奸所捕獲旣執眞贜烟堗咀呪未捉明證則當其眞贜之見執也雖使太朋眞犯殺變揆以法例在所寬恕而乃於過屢月之後忽以未捉證之事終至致傷人命之擧者究其情迹絕可憤痛然奸所捕獲時特以隣比之力挽不得已忍憤茹恨乍結旋放而所謂許女卽一貸命之人耳後來之殺變專由奸所捕獲之憤則似不可以早晩先後有所議到於成獄與否且一妻雖死三男俱生今若竝與其父而又置償命之科則若使許女有知必當添得悔恨於泉下此等罪囚傳之生路不至失刑太朋卽爲放送義城囚丁奉益之獄嶺俗爭山誠一痼習況伐人喪車尤係法禁各聚徒黨相與鬪閧上山者只知向前在山者必欲截後無論彼此主喪者倡之助勢者繼焉半夜昏黑一場厮殺則畢竟致傷者的不知撞着於何人之打踢誰某之器械而奉益之爲元犯特主喪也先導也然其伐喪之時旣無一箇公眼此邊之看證彼邊之指告率皆携貳終未歸一雖以屍親所傳死者之言論之或單指奉益或竝擧宗甲正用末又捨正用而引宗甲一招二招變幻無常則其將何所據而決折乎命金致命固知其不出於三漢之手而其下手時先後輕重屢遭窮査迄未斯得則奉益之獨歸元犯連加嚴訊恐非審克之道奉益刑放安義囚林碩禎之獄始因橐裏卅葉之錢忽斷堤上千金之命者外面驟看情節切憤大凡獄情不出事理之外方其碩禎之逢着討債光一之突入抱脚而至以殺我之說直爲肆惡之擧則碩禎之一番手擠容或無怪而忽地墮落曾是不意及其墮落之後因此折項又非所料觀於墮落後要順三搜錢一款可知然則手擠無心也墮落不幸也想其光景殆近邂逅揆以常憲雖難遽議以邂逅此等處亦不可無原情定罪之擧碩禎放送淸道囚崔元海之獄向來判付以別具意見爲言者已示朝家之微意矣大抵權墳拔石之說卽爲崔門齊憤之事自貴家衆會曳出又是群崔共謀之擧則奚獨於元海而作爲次骨之憾至犯殺人之變乎堂藪下一款最爲肯綮而秋元招之乍吐旋變終未究竟則其所疑端不一而足旣知其疑端之如許而因仍訊推終乖獄體元海特爲放送尙州囚金兌寶之獄四次呼籲一直誣罔傷痕狼藉器仗見在所謂贖奴且同凡人以此以彼無可傳生而中醉一事差合商量若非中醉漫不省也許多年所率畜愛妾之娚寧有無詰便殺之理乎旣飮狂藥難責常情滯囚歲月已近十六刑訊次數又過屢百亦足謂之懲勵參情與法此等處正合裁擇兌寶特爲放送尙州囚韓月尙之獄屍帳旣無完膚致命又在當日手勢之慘毒更無可言懲後之說先出於月尙擬打之擧先出於月尙則月尙之斷以正犯容或無怪第此殺變旣與謀殺故殺差間則諸人共毆當以下手重爲正犯而三人竝力一團滾成畢竟致命傷之由於何手終未能明白覷得則今以一言之先唱一打之先下指以爲正犯兩漢則疏放一漢則囚推者有非審克之道快傳疑輕不至失刑而所可痛者所謂獵雉軍之作拏非今斯今雖以月尙事言之橫行閭巷討索酒食之不足至於自作黨與毆打同伴若以殺獄之特貸一律仍令無故放出而齒與平人則後弊難防月尙卿其親執各別嚴刑放送仍充島鎭官奴丹城囚鄭德才之獄渠之於善明至親而老兄也隣里而切比也始因微事終犯殺變而考其傷處殆無完膚似此罪囚傳生一款非所可論然觀於錄啓案以年六十五載錄卽癸卯獄案也及今計之當爲七十二按大明律有老幼特被哀矜之文又於大典通編編次時以殺獄久囚之年滿八十減死一款特命載錄欲待年限而放釋仍或限前瘐斃則當此曠蕩之時其可曰行欽恤之政乎德才嚴刑放送外此道內諸囚或有年過七十人乎有則狀聞無則置之慶州囚崔柱敦之獄向來判付雖以土班之豪橫殘虐措辭嚴飭使之依前同推鄕曲之最痼弊莫如密筒之擧人情之最冤憤莫如竊盜之名所謂李世太逢着崔柱敦於大邑場市始以密筒中有中洞崔生員先爲揚言不少顧藉及其問答猝然以悖說相加則柱敦之曰以土班聞來冤憤不是異事雖以鬪毆時光景言之此旣泥醉彼亦泥醉畢竟不知被踢之在何處則初非出於殺心可知又於初覆檢時以初無殺心全出酒使傷處狼藉慘不忍見更無可達惟願速死等語納招者可謂露出眞情若令渠早已輸款似此獄囚例皆傳生於啓覆之時柱敦之生不至失刑嚴刑放送仍定本邑隸奴事分付靈山囚河允才之獄以從兄而縳打從弟則渠以同室之情自有纓冠之義責之救之無所不可而責之救之之過至於結縳足踢可謂萬萬沒緊要然原其事端旣出世男之相䦧非關允才之可恕則豈有一半分戕害之心乎傷處則項傷在右肋傷在左當以肋傷爲致命要害而初檢曰以微堅覆檢曰以微硬者已屬可疑毋論項與肋係是必死處過不得十日者而拖至十一日之久抑何故也時令適當庚節腹部又云膨脹則十餘日之間安知無中暍病暑別因他故而致死乎如此獄情合施疑輕之典允才刑放○前道臣鄭昌順洪檍論啓以爲永川金海龍以鎭營出使之卒逢場市可疑之人欲爲盤詰事理無怪所持麻裳雖非鍮商之器物詳詰出處亦是譏詗之本色只因全漢貴初無行賊之事猝被惡名先犯起鬧自致殺越之變參之以情或有可原之端大丘崔尙崙事印信模刻者南慶老也指揮符同者崔尙崙也兩囚情節元無輕重慶老旣蒙酌處尙崙獨置一律則在死者之心恐有向隅之歎參以比律之道或當傳生大丘徐膺復兄弟之推庭納供互相卞詰甚至敎子鳴金構捏其叔同氣一體之倫已無可言猶父猶子之義亦云掃地殺越便歸小事倫綱乃關王化膺福兄弟宜置一律昌寧成應澤本以豪强土班因天鼎微事私施周牢惡刑致使望七病弱之漢殞命於百日辜限之內屍帳中皮肉之裂坼膿汁之沈淹不覺慘目緣於獄老生奸勢有所壓證左諸人變幻百出又縱其子誣罔鳴錚奸狀綻露雖當大霈有難傳生慶州權進會事乘氣憤怒遽發欲殺之說因勢築踢適當要害之處揆之法雖無可原之端論其情非出必殺之心然獄案已具苟非出常之特恩難議傳生之論漆原丁得海事金八十金本以流丐留接得海家分食同宿反忘一飯之德偸出四斗之牟得海以至貧之人失乞得之牟乘憤毒打自是常情豈有必殺之心而一宿致命近於邂逅似此獄情似或有傳生之議咸安金㗡乭事當初事端由於李哥之失蔘其所行兇出於鎭校之指揮究其心跡有異私鬪之兇猂此或爲一分傳生之道尙州鄭夫望從前凶悖之事已在弱冠之年眞是天生獰毒決非遷善之人觀於檢狀實因旣明聽於參證辭供無二其在爲民除害之道不可傳之生議咸安僧以總發怒於犯斫之細事抵罪於殺人之大變平日兇悖據此可知與人相鬪互相推擠人據已上已在人下則手勢所及以右刺左起手收手事理固然拔刀擲刀參證昭然渠雖以扶執翻轉之際偶致刀拔自觸之說欲爲自脫之計實無可據之端傳生一款恐難輕議大丘曹允碩居在本土時縱跡陰秘行事奸猾出入鎭營非止一再今此所犯或稱宣傳官或稱御史軍官周行各邑作弊多端至於擅乘馹騎誑惑官民其可殺之罪實有浮於尋常殺變傳生一款恐難輕議敎曰永川囚金海龍之獄其事則因公幹其情則無用意而殺死則殺死有難遽然傳生不得已付之仍推秩今見卿等所陳意見亦足以綽有容說當初犯手異於無端大抵致死者漢貴蹤跡也旣涉殊常物件也又屬可疑而起閧先由於漢貴伊時光景雖謂之賊反荷杖可也然則海龍寧有俛首受打之理乎於是乎始覺前決之猶未致審卿等論啓當矣海龍令道伯嚴刑放送事分付大丘囚崔尙崙之獄使之更査已欲付之一分生科大抵摸刻之慶老先以次犯酌決則指揮之尙崙無論本情可痛可惡之如何一味訊推有違滌蕩之意僞造之罪雖重比之殺人償命亦自有輕重之別卿等言是矣尙崙令道伯嚴刑放送事分付大丘囚徐膺復之獄殺死之本獄屬之餘事以鄒魯之鄕有蔑倫之擧此爲一方之羞恥古之民兄弟爭死今之民兄弟推死氓之蚩蚩豈有古今之殊而治隆於上俗美於下則不提誘而自然知爭死之義反是則爭死無論反欲推死何誅於膺復何責於膺海此所以朝家自咎而自訟不敢放忽看過今因論啓更又反覆紬繹不覺燭屢跋大抵治不隆俗不美職由於朝廷之敎化不明聖人豈不言不敎而刑乎不徒是也朝家每見似此文案未始不掩卷不樂者久之只以原獄情實言之則死者之有病無病姑無論共犯則共犯不分明則果不分明如許干科多傳生典令道伯膺復嚴刑次次準三次放送仍屬本邑奴案膺海亦捉來嚴刑三次昌寧囚成應澤之獄濯去舊見以求新意卽處事之良方微事猶然況三尺重案乎此獄之難以宥恕前此兩度判辭已備言之矣今見卿等論啓其說亦然而所可致審而致惑者觀情實邊較輕觀强弱邊較重仍作不易之鐵案則是豈平允之意乎渠以土班因微事私施惡刑以致辜限內致命法有償死渠豈敢倖逭乎然同惡者光璧也助力者進才等而同時被縳打者非止元風岳一人則眞所謂不死者幸死者不幸渠爲家長又兼指使渠之償死使渠雖發明似無敢容說而遠外獄情實難臆料前伯雖以證左各招之變幻百出謂威勢之所使云而此亦近於臆料嚴飭道伯依初下別諭無拘於舊見必求其新意期得一分參情之端論理狀聞事分付慶州囚權進會之獄死者之痕損犯者之下手似無一分疑晦之端原情之論卿等言當矣揆以曰宥之義豈有別見乎令道伯嚴刑放送漆原囚丁得海之獄死者不念得海飼養之恩反作荒手瞞眼之計如許背恩悖漢死固無足惜然犯手狼藉三尺至嚴不得不置之仍推際見卿等議啓歸之於邂逅誠是矣情旣可恕法亦可議得海特放事分付道伯咸安囚金㗡乭之獄永川之海龍生則此囚亦當在參恕之科且其心跡異於私鬪之用意故犯卿等傳輕之議果然㗡乭令道伯依海龍例勘放事分付尙州囚鄭夫望之獄此獄一言而蔽之曰刑官言當所謂稂莠不鋤嘉穀不茂凶民不去良民不安云者覷到眞境筆端有舌近於似此獄案多引此數句夫望雖曰悖惡漢子因渠一人一時凶悖之擧幾乎三箇人命之致傷一人之死猶償其命況兩命乎仍推一款似無更議而難度者獄情令道伯嚴飭同推別加究理於言外之意如有一分可執之端須卽報來亦爲嚴飭該牧使處事分付咸安囚僧以總之獄看閱屢回不得已仍推卿等論啓亦然以總非不欲傳生奈件里金之死非以總而何第令道伯嚴飭推官手勢收起之上下左右果皆一如卿等遙度之說乎別加推覈若得眞箇違端論理報來後狀聞事分付大丘囚曹允碩之獄假稱奉命猶爲難貰況擅發馹騎尤屬罔赦然以兩罪俱發之故爲一律而假稱者杖流濫騎者亦然然則如渠蟣蝨用法何必懲一非關於殺人償命之獄皆付曠蕩之科令道伯允碩各別嚴刑次次準三次仍充大丘奴案無得齒之平民因昆陽囚鄭用晉及東萊負逋罪人孫處大金鼎弘安處宅文錫杓孫潤大醴泉奴仁得詳覆文案敎曰昆陽囚鄭用晉之獄傷痕難掩情節自服待詳覆用法無容更議第以求生必死之意更閱文案不無一二端可以原恕者渠之老母之爲戒曰觸脚不仁之說雖曰落空當初事端始起於渠兄被慘辱之際則與無端毆打煞有分間況用晉伊時多被市酒憤氣斗起不分死生云爾則又與用意故殺煞有分間兄爲弟隱弟爲兄隱人情道理之所不容已而無論事端之如此如彼末才則或稱用晉之素是愚悖或稱用晉之本以無識用晉毆踢時光景歷歷指陳殆同立證而用晉則自初至終渠之手犯箇箇自服中間同推雖有數次變招而只稱憤其兄之見辱此外半辭不及其兄者比之末才足可謂之倫彝之不至全泯殺獄雖曰至重風敎亦云不輕毆與辱一也見其兄被辱而憤起下手猶有參恕之事似此罪囚若當啓覆時皆得酌處用晉嚴刑放送東萊囚孫處大金鼎弘安處宅文錫杓孫潤大等之獄大抵監守自盜四十貫以上斷以一律者法典所載今之萊府逋吏則最小者卽潤大而二百七十餘石米以錢計贜洽滿一百貫較諸法文幾爲三倍況邊上重地下納公米乎毋論千石二百石一竝懸首萊府然後可振邊上紀綱然朝家用法所貴懲一勵百未必殄滅而後可以立威若欲懲一人而勵百人則勢將區別其石數以最多者一人爲歸此非謂於其間有首有從亦非謂最少者不犯一律特指五人中分多少而言也處大一漢外減死或不至大叚失刑五百石以上逋吏鼎弘處宅減死濟州爲奴二百石以下逋吏錫杓潤大嚴刑三次永屬卿營奴醴泉囚奴仁得之獄朝家於此獄旣行査又收議旣收議又行査至三至四不嫌煩複而終不能釋然去疑者非疑於若弼仁得之孰首孰從政疑其載大若弼之孰爲元犯也及夫載大之案畢露若弼之情始伸則仁得之具格結案第因渠之自首姑示獄體之重而已豈眞以渠硬定不易之元犯哉載大而非元犯則若弼固無可生之路元犯旣歸於載大則若弼酌放已非失刑況於在載大在若弼俱不過爲隨從之仁得乎設使仁得躬先手犯一則爲主也一則爲父也以其爲主爲父之心豈忍任其狂酗致傷之無所不至而袖手傍觀也律文中其父被打傷重而其子毆其人致死者特許原恕豈非可據之證左乎以此以彼傳之生議斷無可疑仁得特爲放送○咸鏡監司李秉模狀啓以爲有旨袛受本道已錄啓爲四度而朱炯翕之假托復讎狼藉行凶尹浹之獄老生奸爛漫和應許奉迪之乘醉剚刀變幻其招三尺至嚴不敢議到其中一囚略陳愚見令該曹稟處未錄啓爲五度而其二則便已承款其二則獄案明白自當次第具格擧行錄啓其一則實因不明詞證不備謹依傳敎直爲疏放慶興黃起仲事結縳李召史私自周牢折骨致死元犯初旣輸款諸招亦無相左而折骨傷處之錄以柔軟終不近理起仲之生死專係於折骨與不折骨大抵起仲邑吏也吉山利得庫子鎖匠也以外面觀之宜有指使隨從之別而北關吏奴元無等分假使李女不死於折骨只死於周牢則三人之中難卞首從此所以折骨之說竟歸起仲而遂成鐵案以臣所聞起仲則他官流寓之孤蹤吉山輩本邑盤據之官屬特以起仲下手之在於末梢仍爲正犯莫可逃脫實莫知其死於誰手敢貢愚見仰俟處分敎曰慶興囚黃起仲之獄可生之端誠如道伯之論致死人之折骨與否傷痕疑晦姑無論三人下手一女致命三人之中宜求首犯而今所謂首犯名雖邑吏卽流寓之孤蹤又所謂次犯名雖奴隸卽土着之惡漢況道俗異於他道北關尤異於南關鄕繁奴疆種種奸弊多在於此輩吏屬特蓬梗云爾道啓亦能覷悉此箇事情一言以蔽之曰次犯當爲正犯然値今大霈何必强索於其間乎要之起仲當生卿其嚴飭主推官各別嚴刑特爲放送咸興囚朱炯翕之獄曰以復父讎也則作隣同契爛漫若無故之間者至於十一年之久此所以先朝判下之不許於道伯狀請且其成獄翌年遽傳疑輕之科者尤非重殺獄之義處分之聖意有以仰認以是年前審理也亦以不敢輕加容議判下矣今因錄囚更閱原案大抵成獄近三十年受刑爲累百次而渠父之被打於朱鎛仍以致死丁寧則丁寧渠之年久後發告渠以爲渠父臨死挽止爲言渠言雖不足取信按律文凡稱復父讎者事在年久則罪止杖六十觀於渠之詣官門自首渠父之死於朱鎛之手似無疑渠招內渠則孱弱鎛則壯健初不敢生意及其往重翁家聞鎛與重翁相閧時炯立猶可殺我汝則不可殺我云云之說不勝憤恚作此戕殺之擧云者足可謂實際炯立卽渠兄也未復父讎又辱渠兄渠所謂舊怨新憤之幷發云者亦可謂眞情殺獄雖至重有疑而傳輕之端則在尋常審理猶且三致意焉況今大赦乎記昔先朝凡於似此重案始雖嚴防後必多付曠蕩之典若以事屬先朝處分不敢擧論於今日則是豈仰體好生之至仁盛德乎卿其招致公庭曉喩判下辭意後特爲放送○前道臣李秉模論啓以爲咸興尹浹事久病之狀可驗於七十餘庫灸痕傷處之微硬亦有一半分疑端向非屍親諸證一變前招則未必無審克之論而獄中綢繆之謀反阻掉脫之路究厥用意誠極痛惋雖然人各有不盡泯之民彝渠亦非不死市之巨富則崔朔夫里等諸證之變幻固是老獄常態若妻若兄之間何無一人本然之天哉論其奸情決難倖逭平說常理容或有可議安邊許奉迪事刃刺之兇渠旣自服變幻之招巧反爲拙雖當大霈決非可論而同是店人同是醉漢特因彼有刃此空拳一死一生判於俄頃蓋其爲酒之使非心之出此等之獄恐合裁處敎曰咸興囚尹浹之獄卿言一言而蔽之曰當矣曰有不盡泯之民彝亦曰非不死市之巨富云爾則不可以痕損之色紫一味仍推浹刑放事分付道伯安邊囚許奉迪之獄彼有刃此空拳兩相醉鬪有刃者生無刃者死於是乎卿之論啓中傳輕之論儘合審克之義奉迪刑放事分付道伯○咸鏡監司李文源狀啓以爲道內殺獄滯囚者四名獄情緊重詞證明的更無可疑竝後錄馳啓安邊金先軍之獄則先軍父弘大往射契以契錢斂散事與契長吳成漢相詰全中希者責弘大不恭弘大與先軍脫中希笠數次打腮契人勸解移時中希還入契會詰先軍先軍曳中希亂打捽曳或顚或沛流血狼藉仍爲氣塞仆地中希兄中澤移置先軍家過四日致死云依例檢驗刑問至二十次謹按此獄傷處旣係要害元犯又無疑端其所訊推只在於故殺與邂逅初覆檢時渠以拳毆足踢丁寧納招及同推之時以中希致死必由於觸冷生病傷處狼藉以其自擲磕擦等說忽然變辭抵賴不服請更加嚴訊同府朴龍彬之獄則風憲金秋聲之招七寶洞民言本洞董世春身死其妻李召史寡居其族僧良淑以潛奸之說來告社官此等亂倫之僧乞告官嚴處渠到本洞招集諸人笞李良淑二十度又笞李召史第四度之際李召史姨從朴龍彬者挺身突入刺良淑右脚尖出脚前卽地致死云故依例檢驗龍彬之招渠妹與良淑被笞也耳聞其說目見其狀憤氣撑中不能自定心神昏迷忽焉歸家持刀旋來欲刺其妹誤刺良淑惟願速死以謝死者之冤而前道臣李秉模題辭僧髮未長潛通村家之女夫屍未冷已露和奸之贜言之足羞聽者代憤所謂龍彬旣非父子兄弟之親又非奸所執捉之比忽地行兇當下致命實是常情之外欲刺李女誤刺良淑之說可謂欲巧反拙刺殺李女則獨不償命乎約日會推嚴刑得情云臣謹按此獄恣意遊刃卽地殞命三尺之法決難容貸兩檢與初同推雖已承款而糢糊納供故殺情節終不自服請依前訊推咸興朴今同之獄則屍親尹京雲之招渠父以造作鞍子設廛發賣近廛米商朴今同以刀子不借之故突入於渠父以着草鞋右足四次踢胸又執麯子連打三次仍威喝扶曳渠父自伊日痛臥遂至殞命依例檢驗臣謹按此獄不過爲一箇刀子不借之故憤氣猝發或踢或打之狀詞證分明兩處傷痕俱是要害之處渠當無辭發明而以初無犯手樣漫漶納招者尤極巧惡請依前訊推期於取服穩城崔觀岳之獄則觀岳之招渠素習武藝以渠妻首髢二箇換貿魚膠自其後渠妻居常侵辱嘗以魚膠打渠面渠亦一場猛打厥女辱說漸加慘不忍聞以如椽之木極力亂打以至殞命而怯於殺人以縊死發言云臣謹按此獄金女之脊膂傷處最爲緊重因此致命更無可疑旣殺之後敢以自縊等說要爲漫漶之計又作假縊者謂之再殺其妻可也請故殺情節嚴訊取服敎曰安邊金先軍則鄕里射會自是隣比相好之風也役車旣休社帿初張少長咸集以永今夕于斯時也彼此人情豈萌一毫戕害之心而只緣瓦樽盡傾坐客皆醉長語短話轉成鬪閧究其情則決知其無他惡意朴龍彬則無論行淫與被劫姨從妹事何關於渠而不耐斗起之憤肆行刃傷之變始欲竝殺終焉獨刺以此以彼不緊甚矣然良淑未退俗之緇徒也李女新喪夫之材婦也以若頑髡耽若淫女十目難掩至有面任之笞治則龍彬血性不顧是非磨刀霍霍直向前洞刺前伯題語中僧髮未長而潛通村女夫屍未冷而已露和奸言之足羞聽者代憤云者可謂着題龍彬之心與跡容有可議咸興朴今同則根因不過曰一刀之相借也兩䯻之互執也末梢之生死强者免而弱者不免虛謊忒甚況痕損之招供與屍帳相左亦合起疑之端穩城崔觀岳則女人之愛髢髮性命以之而北人最甚蓋沐以粟泔搔以竹篦冀其滋長斷以爲生涯故耳觀岳之以髢髮易魚膠也其妻之一番諞讁偏性之所由而諞讁之不足至於詬辱詬辱之不足至於犯手爲其夫者憤頭一打卽必至之勢要其歸則特愚夫愚婦屋下爭閧之例習而顧何嘗有一半分禍心相向之理乎假使死者有知渠之死邂逅之邂逅因渠邂逅償夫非命則必將呼泣丐活之不暇右四囚以情較法情足以蔽法且今年大赦竝在減宥之科本道以道路絕遠今始錄啓曠蕩之典何爲何否金先軍等卿其分付地方官竝嚴刑減死放送事令政院回諭此外未錄啓之類自卿營直爲疏放後以姓名後錄狀聞事一體下諭竝見下